text:
I fedêi de Valcjanâl al Vescul:
lis funzions no àn di jessi dome par talian
I valcjanalês a son cetant leâts aes lôr lenghis e culturis, che vie pe storie ancje une sdrume di predis a àn difindût. Di un pont di viste storic, tai paîs de Valcjanâl li che une volte si fevelave soredut sloven a son simpri stâts a servî predis che a fevelavin par sloven o che a jerin bilengâi talian e sloven. Te Valcjanâl, l’ultin predi bilengâl al è stât pre Mario Gariup che al è rivât a Ugovize daûr di une petizion a pro di un predi che al fevelàs par sloven. Tal 1973 i ugovizans le vevin mandade al arcivescul di Udin di chê volte, bonsignôr Alfredo Battisti. Gariup al è stât a servizi te Valcjanâl dal 1974 fintremai cuant che al è muart, tal Fevrâr dal an passât. Fûr che pre Peter Lah, che massime vie pal Istât al viôt dal santuari de Mont Sante di Lussari, ancje tal gnûf an pastorâl de Valcjanâl nol è servizi religjôs par sloven, todesc e furlan.
◆ Cun chestis considerazions e je tacade la conference stampe inmaneade de Associazion slovene don Mario Cernet, vinars ai 23 di Otubar, te sale de Vicinie di Ugovize, par puartâ la atenzion su la assence di servizis religjôs tes lenghis locâls de Valcjanâl, massime par sloven.
A non de Associazion Cernet, Alessandro Oman al à prime di dut ricuardât lis iniziativis di pre Gariup a pro de difese e valorizazion de culture slovene, che a son ladis indenant fintremai che al è muart.
◆ Tal Novembar dal 2019, al è deventât plevan de Colaborazion pastorâl di Tarvis pre Alan Iacoponi, che al cure lis parochiis di Tarvis, Cjamparòs, Fusinis, Rabil, Ugovize e Malborghet e Valbrune. Al à 43 agns e al è nassût in Bolivie. A judâlu in maniere stabile tes parochiis de Valcjanâl, tant che vicjari parochiâl, cumò al è dome pre Gabriel Cimpoesu, che al à 44 agns e che al ven de Romanie. Presentantsi aes comunitâts, l’an passât pre Iacoponi al veve mostrade cetante viertidure, cun chê che al veve prometût di imparâ ancje il sloven e il todesc. Dut câs, fûr che no a Lussari, tal ultin an te vite religjose di Ugovize e di Cjamparòs il sloven al è stât presint soredut par iniziative dai fedêi, che al a àn judât cun leturis, cuant che no cun cualchi preiere bilengâl; a Valbrune cul cjant, che al è tornât a tacâ l’an passât.
◆ La situazion e va indenant di Novembar di chel altri an, cuant che al à finît il so servizi pre Jan Cvetek. Fintremai chê volte, il pari francescan – che al à 39 agns e che al ven di Bohinj – al veve judât massime tes parochiis li che al jere stât responsabil, fin ae sô muart, pre Mario Gariup, ven a stâi a Malborghet, cun lis filiâls di Lusniz, Sante Catarine e Valbrune, e a Ugovize. Cuant che al jere par scjadi l’acuardi tra la arcidiocesi di Udin e la provincie francescane slovene, i fedêi de Valcjanâl a àn preparade une letare, li che a àn domandât ai responsabii di acetâ di gnûf pre Cvetek te arcidiocesi di Udin e di mandâlu tes lôr comunitâts. A firmâ la letare a son stâts plui o mancul mil fedêi di ducj i paîs valcjanalês (e in dute la val a son plui o mancul cinc mil abitants). I rapresentants di tantis parochiis de Valcjanâl a àn dât chest document al arcivescul di Udin, Andrea Bruno Mazzoccato, bielzà tal Dicembar dal an passât. Dut câs, no je inmò rivade nissune rispueste.
◆ Tal ultin an, tes parochiis de Valcjanâl a son vignûts a judâ plui predis, soredut par dî lis Messis des fiestis. A stâ daûr aes ativitâts pastorâls, di fat al è pre Alan Iacoponi.
◆ I organizadôrs de conference stampe a àn puartade la atenzion ancje su la vitalitât dal ûs de lenghe slovene tes celebrazions religjosis. Chest ûs al ven di cetant inlà tal timp e te storie, e al à inmò cumò lidrîs fuartis massime tes parochiis di Ugovize e di Cjamparòs; la tradizion slovene e va indenant a jessi presinte ancje te glesie filiâl di Valbrune, midiant dal cjant. Oman al à sotlineât ancje la vivarosetât de Valcjanâl te suaze de arcidiocesi di Udin. La sô ricjece religjose e culturâl si palese ancje cul mantigniment des celebrazions religjosis ancje in lenghe slovene, cui rîts tradizionâi des processions, cui cjants par sloven e cu la colaborazion strente cul mont de scuele midiant de stesse Associazion Cernet.
◆ In merit ae tradizion culturâl e religjose slovene di Ugovize, Cjamparòs e Valbrune, Oman al à ricuardade la encicliche di Sant Zuan Pauli II cul titul Slavorum apostoli, li che il Pape al notave cemût che il stes Ciril al rimarcàs la stesse dignitât des lenghis slavis denant dal ebraic, dal grêc e dal latin, e in gjenerâl la dignitât di ogni lenghe. Oman al à ancje citât il defont arcivescul di Udin, Alfredo Battisti, che al Dan emigranta dal 1977 al veve spiegât che il messaç cristian nol à lenghis esclusivis. «La Glesie e je clamade a jentrâ, incjarnâsi tes culturis diferentis dai popui che a fasin il mont svariât, siôr e biel ». E inmò: «Par chest, la Glesie e je a pro de justizie, pe veretât, pe libertât dai popui, cuintri ogni discriminazion raziste, culturâl, linguistiche e sociâl. E je la veretât consolante ripetude tal Concili Vatican II, che massime te liturgjie si è ispirade a chest criteri. Come che al è normâl doprâ la lenghe locâl tes conversazions, te vite familiâr, cussì al è normâl doprâ cheste lenghe ancje te preiere, tal cult, fevelant cun Diu. La anime e scuen capî ce che a disin i lavris».
◆ La Associazion don Mario Cernet e à sierade la conference stampe domandant aes autoritâts eclesiastichis, ven a stâi al arcivescul di Udin bonsignôr Andrea Bruno Mazzoccato, di garantî la presince di un predi che al feveli talian, sloven e chês altris lenghis de Valcjanâl, cussì che al dedi une man a mantignî il siôr patrimoni di fede, linguistic e culturâl locâl. Bielzà pari Cvetek, tal an che al è stât atîf te Valcjanâl, al à rispuindût in maniere positive a chest compit. I socis de Associazion Cernet si visin cemût che al à savût, intun an dome, tirâ dentri dutis lis comunitâts parochiâls li che al è stât a servizi.
◆ Se la richieste de Associazion don Mario Cernet no sarà scoltade, i socis a àn chê di lâ dal stes Pape Francesc, che in chescj agns al à mostrade sensibilitât par dutis lis cuistions che a àn a ce fâ cui ultins, cu lis minorancis, cu lis comunitâts cristianis bandonadis e no scoltadis. ❚
Cuant che Glesie e popul no fevelin la stesse lengheLuciano Lister
I fedêi de Valcjanâl al Vescul:


c: text/html

text:
La Facoltât di Siencis Motoriis de Universitât dal Friûl – che e ten i siei cors a Glemone – il mês passât e à finît dîs agns, e tal celebrâ cheste impuartante ricorince e à cjapât ancje la ocasion par saludâ il professôr Pietro Enrico di Prampero, tra i fondadôrs dal cors e par un grum di timp so president, e che cul prin di Novembar si è ritirât in pension.
LA CUNVIGNE_ Par fâi onôr a chest fisiolic udinês di fame mondiâl, e storichementri un dai plui acanîts sostenidôrs de Universitât dal Friûl, e je stade organizade une cunvigne internazionâl tal cine di Glemone, ai 7 e ai 8 di Otubar, sul teme de ricercje inte fisiologjie dal fâ moviment e sui limits de prestazion umane.
Ae cunvigne – intitulade «Exercise physiology and the limits of human performance» – a son intervignûts studiôs e ricercjadôrs des plui impuartantis universitât e centris di ricercje di Canadà, Gjermanie, Gran Bretagne, Slovenie, Stâts Unîts, Svezie e Svuizare (cualchidun di lôr al jere stât ancje student propit dal professôr Di Prampero), e ancje un grum di students dal cors.
A saludâ i ospits e a vierzi i lavôrs de cunvigne – promovude dal dipartiment di Siencis e Tecnologjiis Biomedichis de Facoltât di Medisine e Chirurgjie , dal cors di lauree in Siencis Motoriis e de Scuele di Specializazion in Medisine dal Sport – a son intervignûts il president dal consei dal cors magjistrâl di Sience dal Sport Guglielmo Antonutto, la retore di Udin Cristana Compagno, il preside de facoltât di Medisine e Chirurgjie Massimo Bazzocchi, e il sindic di Glemone Paolo Urbani.
NOMEE INTERNAZIONÂL_ Le nomee dal professôr Di Prampero e je leade a un lavôr di plui di 45 agns che al à viodût il miedi udinês confermâsi tra i plui preseâts esperts dal mont tal setôr de fisiologjie dal esercizi, de biomecaniche e de bioenergjetiche muscolâr. A lui – tra l’altri – i va il mert di vê creât il centri di ecelence MATI (Microgravity, aging, training and immobility) e il laboratori di fisiologjie dal esercizi, dôs realtât di impuartance internazionâl de Universitât dal Friûl, che cun lui e je ancje in debit pal impegn spindût par fâ nassi il cors di Siencis Motoriis e Sience dal Sport e par fâ cressi la facoltât di Medisine. Tal so curriculum impressionant, ancje l’incaric – tignût par agns – di «chief editor» dal «European Journal of Applied Physiology», une des rivistis sientifichis plui impuartantis tal mont in chel setôr.
ATENZION PE LENGHE FURLANE_ Di là di cheste cariere biele e luminose, che e à dât lustri a dute la nestre regjon, il professôr Di Prampero in plui ocasions si è ancje dimostrât atent e sensibil al teme de lenghe furlane, rindìnsi ancje disponibil a doprâ la marilenghe inte Universitât, come che nus veve confermât su la Patrie di Lui dal 2009 il so student Gianni Stelitano di Codroip.
Margherita Timeus
ATUALITÂT – Il salût a Enrico Di Prampero............
La Facoltât di Siencis Motoriis de Universitât dal Friûl – che e ten i siei cors a Glemone – il mês passât e à finît dîs agns, e tal celebrâ cheste impuartante ricorince e à cjapât ancje la ocasion par saludâ il professôr Pietro Enrico di Prampero, tra i fondadôrs dal cors e par un grum di timp so president, e che cul prin di Novembar si è ritirât in pension.

robotstxt: allowed

filter: keep


text:
Guglielmo Cecone, natîf di Feagne e uficiâl de Marine dulà che al jere jentrât che al veve 16 agns, ta so movisi fûr pe Italie, cuant che al è rivât a restâ fis a dilunc intun puest, al à decidût di coltivâ la sô passion pai studis classics e si è indotorât in Siencis Politichis te Universitât di Pise, cuntune tesi su Il Parlamento friulano nell’età moderna. Cun di fat, al è propit a Pise che lu “scuvierç”, biel che al stave preparant l’esam di storie des istituzions e, in gracie ancje dal interès che al mostrà il so professôr Danilo Marraro e dal incoragjament che i de, Cecone si è metût a ricercjâ e studiâ in cont dal Parlament.
Dopo che si è indotorât, al à scrit il libri che al è stât cumò publicât. Dongje des sôs ricercjis, il libri al ten cont di ce che a àn scrit autôrs tant che Leicth, Liruti, Joppi, Grion, Giampiccoli, Francescato-Salimbeni e Ellero. Cecone tal libri al à cussì cjapade dentri dute la vite dal Parlament, de origjine ae fin (1228-1805), studiantlu soredut di un pont di viste storic.
Tal fâ deventâ libri il manuscrit di Cecone, al à vût un rûl il plevan di Feagne, bonsignôr Adriano Caneva. Za timp al scrivè sul Boletin parochiâl che no dome i grancj stâts a vevin vût un Parlament, ma ancje il Friûl lu veve vût e al pocave i siei parochians a cognossi la lôr storie. Al è stât in chê volte che Cecone al à dit che lui le cognosseve benon chê storie, e che sul Parlament al veve fat ancje la tesi di dotorât e un libri. Di li, l’impegn par che i studis di Ceconi a fossin metûts a disposizion di tancj letôrs, come che po al è sucedût.
Antonella Lanfrit


text:
Vinars stât la nestre clape e jere in chel di Muçane par un dai siei Viaçs tal Cryptofriûl e o vin un bon motîf par scrivi chest articul di croniche de serade. E voleso savê cuâl? Che Stiefin Panarie – aromai lu clamìn cussì – content de serade di Viscon, no dome al à vût gust di tornâ a viodi [...]
Categorie: Events e Leturis
E vele chi, la gnove che o spietavin di dâus di cualchi dì. Le vês za intivade, lu savin, e o sperin propit che plui di cualchidun al vedi gust di sintîle! Il viaç tal Cryptofriûl che il nestri Ostîr al à scomençât, di za fa un an, al va indevant e al rive nuiemancul che in chel di Muçane. [...]
E insome… o rompìn par un marilamp la onde des contis de Corse Curte, che che in chescj ultins doi dîs di Avost a rive ae fin, par contâus un pôc cemût che e je lade joibe stade in chel di Viscon. Tant par scomençâ us metìn une biele fotografie che par une volte si sin visâts di fâ… ven [...]
Si visaiso de croniche che o vin fat dal event di Cjopris, dulà che e je lade in onde (al è propit il câs di dî cussì) la prime pontade dal In Viaç tal Criptofriûl, la trasmission che o vin inmaneât cun tancj ospits e che nus puarte intai lûcs dal libri dal Ostîr. Insome… a chei di Cjopris i [...]
Al pâr che l’aiar di Sclaunic, il paisut dulà che al à la tane il nestri Ostîr, al fâsi ben ai scritôrs. O almancul, cheste e je la deduzion che si pues fâ se si vâ a cjalâ il manifest pe sagre dal paîs, che dopo vê saltât dôs Madonis di Avost (poiant altris madonis, clare) e rive di gnûf [...]
E intant che o pensais a cuale conte votâ, nô us contìn cemût che e je lade a San Denêl… o sin partîts ancje de Biblioteche europeane plui antighe, ven a stâi de Guarneriane, par lâ in viaç tal Cryptofriûl! E ve chi un pocje di croniche e di fotografiis de serade, juste par contâ alc dal event a cui [...]
Veso presint il nestri Cramâr? No? Clare che no lu vês presint! Aromai nol fâs mai nuie, nus mande lis sôs rubrichis di traduzion ecumenichis ogni muart di Pape e la uniche volte che o vin cirût di fâi fa un toc di spetacul a nol veve nancje viert la mail cul copion e al jere capitât li par câs. [...]
O vin gust di contâus un pocjis di gnovis di chescj dîs che a vegnin, juste par sparniçâ un pocjis di gnovis che nus rivuardin, in cualchi maniere. Anìn par ordin. Domenie che e ven, ai 15 di Mai, come che o viodês dal invît chi dongje, in Vile Manin, inte Suaze maraveose di Sapori Pro Loco, tornade in plene, [...]
O savês ben che no stin mai fers. E al è cun plasê che us din cheste gnove e anzit… us invidin ducj in viaç. In Viaç tal Cryptofriûl! Un programe che al tire dongje preseâts gjornaliscj esperts di storie furlane dal secul passât, zoolics innomenâts esperts di ogni sorte di nemâl, ancje dai plui scalembris, e atôrs pronts a [...]
E no us vin dite nuie, no tant par scaramanzie, cuant pal fat che noaltris de Ostarie no abadin masse a sparniçâ ce che o fasìn di ca e di là ator pal mont. Ma come che nus àn dit îr di sere ae presentazion di Cryptofriûl (vignude une vore ben, nus pâr) se no si dîs mai nuie al [...]
Di ogni sorte, tant che in chest Arcimbolt Che di lôr al fâs un om Che lis cognòs di simpri Parcè che di li al ven il mont. BESTIIS Diferentis Misteriosis Fastidiosis Preseadis Maraveosis Di ogni dì o raritâts BESTIIS Di cjase o salvadiis Di tignî di cont, Di mangjâ o di parâ vie Di vê pôre O di vê [...]
Pocjis peraulis par visâus di chest event. Al è il prin dal 2022 e sperìn che al sedi il prin di tancj! Ancje parcè che cun il puar Bisest il nestri Ostîr nol à podût fâ cuissà ce. Cun Cryptofriûl invezit o tachìn propit a zuiâ in cjase, cuntune serade che e je la prime jessude uficiâl dal libri che [...]


text:
Vôi che a trasfigurin01 di Zenâr 2004
No ai nissune pore a confessâ la mê ignorance o, se o preferîs, la mê ingjenuitât. Mi an simpri spiegât, di frut in sù, che il Signôr al pò dut e cussì, par une vite interie, o ai acetât e spiegât il meracul de trasfigurazion dal Signôr come une lûs che si è impiade a colp su la muse di Gjesù e i dissepui, che lu vevin viodût simpri come un om mortâl, intun lamp e dome par un lamp lu an viodût te realtât platade de sô divinitât. Po dut al è tornât come prime.
O vevi di lâ propit sul puest e cjatâ un eremit sant e inteligjent che nus faseve di guide par finîle di pensâ a Gjesù come a une sorte di prestigjatôr e lei il vanzeli tune forme plui serie e profonde e vere. Frère Jacques nus à spiegât che no si trate di une lûs impiade su la muse di Crist ma di une lûs impiade tal cûr dai apuestui. Nol è gambiât lui ma a son gambiâts lôr e cui gnûfs vôi a an viodude la realtât in maniere gnove.
Parcè une mari rivie a viodi il so frut come il plui biel dal mont ancje cuant che le fâs penâ? Parcè une femine rivie a volêi ben al so om, e lui a jê, ancje cuant che la bielece esteriôr e sparis e la poesie dai prins timps e lasse il puest a la prosaicitât di une convivence simpri a riscjo? Parcè une persone rivie a fâ par agns e agns simpri chês voris, a fâ mil voltis chê strade, a ripeti chê e simpri chê cul cûr content?
Parcè che a son trasfigurâts par dentri. Nol è che la realtât e sedi luminose. A son inluminâts lôr. E jessint inluminâts a viodin dut lusorôs. O almancul sot di une lûs positive che altris no viodin.
Il voli distudât al viôt un cjôt là che al è un palaç, cu la cuâl che il voli impiât al viôt un palaç ancje tun cjôt. E al rive a trasfigurâ une stanze, un curtîl, une persone malade e stufadice, une stagjon de vite. Adiriture un jet di ospedâl e un cimitieri.
Lu ài provât e lu provi ancje jo, inte mê esperience di predi e di mestri. Cuant che o ai dentri di me la lûs dal amôr, nol è paîs che mi displasi o persone che mi pesi o frut che mi stufi. Parcè che o viôt dut cul voli sflandorôs dal amôr e cun chel profont de fede. Amôr che al colore e fede che e trasfigure. Cence deformâ la realtât o platâ ce che nol va. Difat o scuvierç inte persone la muse di Crist e o viôt il paîs come lûc che la provedence mi à metût pai siei progjets e pe mê salvece.
Nol è che la int prime di nô e ves un mont plui sflandorôs. Anzit lu veve siguramenti piês. Ma e veve vôi che a trasfiguravin e alore e cjatave la fuarce di puartâ la crôs e la serenitât dal cûr ancje te fadie dal vivi. O vin di domandâ la gracie di inluminâ i vôi da lanime e alore ancje chest nestri Friûl cussì puar di prospietivis e cheste vite moderne cussì ingredeade e complicade e scanant nus plasaran. E ancje nô no domandarìn di scjampâ, ma di fâ la tende in chest nestri timp e in cheste nestre tiere.
In Orient al esist un ordin monastic che i fradis, cjatantsi, no si dan il bundì e nancje lauguri di pâs. Ma ognun i dîs al fradi: Che il Signôr ti trasfiguri. La cuistion e je dute culì. Nol è impuartant che si trasfiguri Lui, ancje parcè che, cui nestris vôi distudâts, no rivaressin a viodi nuie. Limpuartant al è che si trasfigurìn nô. Alore o fasarìn il meracul di trasfigurâ ancje la realtât e j darìn une sblancjade di resurezion e di vite ancje a la situazion plui ordenarie e prosaiche.


text:
“Valori identitari e imprenditorialità”, dai 13 di Jugn ai 9 di Lui in Friûl un cors di perfezionament par undis zovins argjentins di divignince furlane
E je in plen davuelziment la edizion numar 13 dal cors “Valori identitari e imprenditorialità”, iniziative formative speciâl pai zovins di divignince furlane de Americhe dal sud inmaneade de Universitât dal Friûl e dal Ente Friuli nel Mondo.
Par chest an a partecipin al cors, che al è stât screât ai 13 di Jugn e al va dilunc fintremai ai 9 di Lui, in undis di lôr, ducj argjentins cun lidrîs furlanis.
Il progjet al ten dongje lezions in aule in cont di storie, culture, lenghis, comunicazion, economie e societât e tirocinis formatîfs in diviersis aziendis e istituzions dal Friûl.


text:
Model:Citazion
Il model {{Citazion}} al covente par meti une citazion intai articui.
Dulà si metie[modifiche il codiç]
Se nol è leât diretamentri a un paragraf dal articul al è miôr meti la citazion all'inizi
Cemût doprâ il model[modifiche il codiç]
Par doprâ il model citazion si scrîf:
- se no tu âs voie che Titul-de-opare e Autôr a sedin dai leams, tu âs di gjavâ lis [[parentesi cuadris]];
- dopre dome   par a cjâf intune gnove rie (no sta doprâ il boton invio);
Se tu âs di fa une citazion par furlan e intune altre lenghe tu âs di scrivi:
{{citazion
|citazion par furlan
|[[Autôr]], ''[[Titul-de-opare]]''
|citazion in une altre lenghe
|lenghe=codiç de lenghe}}
Esemplis[modifiche il codiç]
{{citazion |Plovisine minudine, lizerine, tu vens-jù cussì cidine senze tons e senze lamps e du dâs di bevi ai cjamps!|[[Pieri Çorut]], ''La Plovisine''}}
Altri esemplis: Tarcisio Petracco ...


text:
13 settembre 2009
Alè Udin!
Ma ce sudadis! Massime pe prime part de partide...
O miôr plui che sudadis, a jerin lagrimis...
Eh sì, cjatâsi in svantaç cun 2 pirucis cjapadis tai prins 45 minûts nol jere biel.
E po o ai ancje scuviert che chês dal prin timp no jerin lis unichis lagrimis: di fat cuant che o ai compradis 2 butiliutis di 0,5 lt di aghe e lis ai paiadis 4 euros in dut, mi è vignût il suspiet che a vessin propit imbutialidis lis lagrimis de Madonute di Madone di Mont.
Po ben, a part monadis, a la fin l'Udin al à recuperât e grazie al cjapitani Di Natale (te foto la mê tifose preferide, contente pe triplete di Totò) o vin fat 4 gôi: 1 par ogni euro di aghe che o ai comprât...
Alè Udin!
2 commenti:
- Venusia ha detto...
-
alore la prossime partide o comprìn dut il boç di aghe!!!! =)
- 14/9/09 15:46
-
-
alore jot di cjoli simpri di bevi...a second di trop che i pierdin mi raccomandi!!!
http://anemoneviola.style.it
- 15/9/09 13:58


text:
Ovidi
Publi Ovidi Nason (par latin Publius Ovidius Naso; Sulmone, ai 20 di març dal 43 p.d.C. - Tomis, in Sizie, 17 d.d.C.) fo un poete antîc roman.
Biografie[cambie | modifiche il codiç]
Ce che si sa de sô vite si gjave fûr soredut dai ultins viers dai siei Tristia. Nassût a Sulmone di une famee di siôrs tal 43 p.d.C., al lè a studiâ a Rome e po, par un an, a Atene; prin di tornâ te capitâl, al pensà ben di visitâ ancje la Asie minôr e la Sicilie. Di gnûf a Rome, al bandonà in curt la cariere politiche, vint miôr vivi a la beade tai circui de mondanitât, come chel leterari di Valeri Messale, e componi viers, paraltri otignint un grant suces e vignint di gran mode. Al lè indenant cussì fin al 8 d.d.C., cuant che al intopà intun biel berdel: August lu relegà te lontane e salvadie Tomis, sul mâr Neri. No si sa ben lis resons, ma Ovidi dà la colpe a un so cjant e a un fal; il prin al è probabilmentri la Ars amatoria, che, stant che e dave conseis par fâ adulteris, al imperadôr, che al jere pluitost moralist, no podeve plasê masse e e fo fade disparî des bibliotechis publichis, il secont cualchi mistereose implicazion dal poete tai scandui de fie, Julie maiôr, o de gnece di August, Julie minôr, che propite in chel an e fo parade vie ancje lei, tes Tremitis. Di Tomis Ovidi invià a Rome un grum di viers rivilîts là che si lamentave de sô condizion e al blandive August e il sucessôr, Tiberi, cence mai pierdi la sperance di convinciju di fâlu tornâ indaûr, ma nol gjovà a nuie, parcè che sul mâr Neri al vè di restâ fin ae muart, tal 17 d.d.C.; al desiderave di jessi almancul infossât in patrie, ma nol otignì nancje chel e chê tiere barbare i dè acet ancje te sapulture.
Il stîl[cambie | modifiche il codiç]
Masse zovin par viodi e vivi lis vueris civîls che a vevin stampât il judiziôs spirt di Virgili e di Orazi, Ovidi jere unevore plui frivul, vint supât il gnûf aiar de Rome imperiâl, passude e, cence pericui o preocupazions masse urgjents, dute cjapade a gjoldi la gaiarine superficialitât dal svagament e dai plasês; propite lui al scrivè che Venus Aeneae regnat in urbe sui: cumò Venere (la diesse dal amôr) regne te citât dal so Enee (Enee, fi di Venere, jere un salt e fuart vuerîr). Cussì il struc, e il valôr, de sô poesie al è dut te superficie, te fine contemplazion des bielis formis, cence interes pal profont des robis ni de vite. Difat si cjatave ben tal circul di Valeri Messale, là che i poetis jerin unevore mancul impegnâts di chei che si tirave dongje Mecenât, che al spartive a plen la politiche culturâl di August. Al cjapave a model di galantarie la tradizion elenistiche e soredut Calimac.
Lis oparis[cambie | modifiche il codiç]
I trê periodis[cambie | modifiche il codiç]
Par solit si divît lis oparis di Ovidi in trê categoriis, seont il periodi che lis scrivè:
Il periodi des elegiis d'amôr[cambie | modifiche il codiç]
Orazi avodà il prin periodi soredut a elegiis d'amôr. Al scrivè:
- une Gigantomachie e une tragedie, la Medea, che cun lis elegiis vevin propite pôc a ce fâ;
- i Amores (Amôrs), là che al cjantà une femine, Corine, che probabilmentri no esisteve e le veve inmaginade lui, metint su il mont frivul e lizêr che al è tipic dai siei viers;
- lis Heroides (Eroessis), une ricolte di letaris scritis di feminis inamoradis, gjavadis de mitologjie (la uniche che al cjape de storie je Saf), ai lôr amâts. A son ancje letaris di inamorâts masculins, ma a son mancul;
- la Ars amatoria (La art dal amôr), cun conseis par cjatâ une femine o un omp e cjapâlu tal laç;
- i Remedia amoris (Rimiedis pal amôr), cun conseis par smeti di amâ e evitâ di sufrî masse;
- il De Medicamine formae foeminae (Sui prodots pe ciere de femine), che al tratave di cosmetologie.
Il periodi epic[cambie | modifiche il codiç]
Al scrivè doi poems:
- i Metamorphoseon libri (Libris di metamorfosis), che a cjantavin episodis di mitologjie là che a jerin transformazions, cun cjatadis, leandis e artificis tipics dal elenisim;
- i Fasti, che nol completà, là che al esponeve cun erudizion tradizions romanis.
Il periodi dal esili[cambie | modifiche il codiç]
Tal ultin slambri de vite, dopo jessi stât relegât a Tomis, in scuasit dutis lis robis che al scriveve al vaive la situazion e al cirive di otignî il permes di tornâ a cjase blandint e suplicant August e po Tiberi. Al componè:
- l'Ibis, cuintri un tarizadôr;
- i Tristia (Robis gramis), une ricolte di elegiis;
- lis Epistulae ex Ponto (Letaris dal mâr Neri);
- un poemut in lenghe getule, chê de int dal puest;
- i Halieutica (Su la pescje), che a fevelin propit di ce che al promet il titul.
Bibliografie[cambie | modifiche il codiç]
- Ettore Paratore, Storia della letteratura latina, Bologne, Sansoni, 1957
- Paolo Fedeli, Storia letteraria di Roma, Napoli, Ferraro, 2004
- Ovidi, Opera, Vignesie, Bettinelli, 1789, l. I
Leams esternis[cambie | modifiche il codiç]
- Ovidio Nasone, Publio, treccani.it


text:
27 marzo 2006
3 di Avrîl 1077 - 3 di Avrîl 2006: 929 agns de Patrie dal Friûl
Un pocje di storie su Indrì IV e il Patriarcje Siart: lei achì .
(inte foto la cuviertine di une publicazion mandade pes scuelis e bibliotechis di bande de Provincie di Udin-Ufici pe Lenghe Furlane, disen di Alessandro D'Osualdo)
11 commenti:
- volta ha detto...
-
soldi della Provincia, soldi nostri per far pubblicità a Strassoldo. Ma perderà questa volta e resterai orfano, anzi resterete orfani.
PS: quei 9.600 euro (centesimi in più o in meno) che il Comune di Majano (con il tuo voto e quello dei tuoi amici) ha pagato all'Associazione di Strassoldo per consulenze (da ridere!) quando ce li ridate?
- 27/3/06 18:51
- thermonuke ha detto...
-
Ma par deventa mestri di lenghe bastial cjoli un cjupiel li di Zagolin e fa un pàr di clisteris di polente e doi impacs di lidric cu les frices?
- 27/3/06 19:14
- mai domo ha detto...
-
scusait, ma mi semee che e ses un poc pesantus cun christian.
Mandi mandi
- 28/3/06 13:59
- cuso_di_cjan ha detto...
-
second me i bes e varesin di essi spindus mior.... jo no hai bisugne di ve il statut par furlan dal gno comun. Al è un document che nancje i vuestris nonos e varesin let e approvat!!
Ce si podevial fa cun chei bes a lì? Di sigur alc di mior pe comunitat.... w le libertat (di jessi sclavs).
- 28/3/06 14:33
- thermonuke ha detto...
-
Mangjait frus, mangjait!
Che o ai tant gust a viòdius mangjà!
Magari dal lòf!!!
- 28/3/06 18:09
- Christian Romanini ha detto...
-
stant che o vin un poete, ve chi une robute che e ven di cualchi an indaûr (secul XVI) scrite di Jaroni Sini:
"Al pâr al mont cu cui cu scîf in rime
al sei tignût a fâlu par toscan;
sei pûr cui cu compogn napolitan
lombart o di altre tiare o di altri clime,
jo l’ai par un abûs parcè che un stime
cu chel cîl sôl sei ric e vebi a man
dut che di biel cu cjât in cûr uman
ni cu ad altri Parnâs mostri la cime.
Jo no soi di parê che intal Friûl
la frase sei miôr, sint sparniçade
di talian, francês e di spagnûl:
par chest la istorie ven tant amirade
lu mont è biel, avint pûr cui cu vûl
tante varietât in se siarade".
- 28/3/06 23:12
- thermonuke ha detto...
-
Braf, ma par plase' tradusile in talian o in t'un furlan un tic mancul dur.
- 28/3/06 23:55
- Christian Romanini ha detto...
-
cence fâle tant lungje: e je une poesie che e declare che si pues fâ bielis robis (in chest câs rimis) ancje par furlan e no dome par talian. Duncje za cualchi an indaûr si veve cussience di ce dignitât che al pues e al à di vê il furlan...
errata corrige: te prime rie al è scjampât un "r" e duncje la peraule e je "scrîf" e no "scîf", scusait
- 29/3/06 00:41
- thermonuke ha detto...
-
o volevi capi mior cheste frase:
"par chest la istorie ven tant amirade lu mont è biel, avint pûr cui cu vûl tante varietât in se siarade".
- 29/3/06 09:15
- Christian Romanini ha detto...
-
in buine sostance il messaç al è che la bielece e je te varietât linguistiche, sedi furlane, taliane e vie indevant e duncje no si à di vê pôre di fevelâ ognidun cemût che si sint. E ancje scrivi: si pues tacâ, come che tu âs fat tu thermo, ancje se no si cognòs lis regulis de grafie uficiâl. al reste il fat che se però si à di scrivi un document uficiâl si scuen doprâ lis regulis. Ancje par me chest furlan scrit nol è chel che o feveli: jo o disarès "regules" cu la "es" finâl (come che si dîs a Maian e te zone nestre), ma stant che mi coste compagn e o ai la scuse ancje di fâ un tic di esercizi in plui, o scrîf come che mi àn insegnât.
- 29/3/06 14:09
- thermonuke ha detto...
-
Grasie
- 29/3/06 14:22


text:
Cuant che l’assessôr regjonâl Gianni Torrenti al à dit che a Triest no i covente di deventâ citât metropolitane parcè che cu la abolizion des provinciis e sarà la sole capitâl de regjon, i furlaniscj di chenti a son restâts scandalizâts. Ma baste dâi un cuc al telegjornâl regjonâl de Rai par rindisi cont che cheste e je bielzà une realtât. E je prin di dut une facende di timps, come che a pandin lis tabelis che o publichìn e che a son il risultât di un scrutini fat te setemane di Domenie ai 14 a Sabide ai 20 di Fevrâr (e confrontâts ancje cul stes scandai fat te stesse setemane l’an passât ndr).
De profundis par Gurize. Al teritori de provincie triestine, il 22% de popolazion regjonâl, i tocje il 21,9% dal timp totâl, e a Udin, cun plui dal dopli di popolazion, i rive dongje il 21,8%. Cuasi pate: la capitâl dal Friûl no je mai rivade tant dongje di Triest. Tierce la provincie di Pordenon: e à il 23% de popolazion, ma dome il 12,6 dal timp dal Tgr, come l’an passât. Un grant pas indevant rispiet a cualchi an indaûr, ma simpri masse pôc. “Cinisintule” de situazion, daûr di une tradizion aromai storiche, la provincie di Gurize: 12% de popolazion, 10,70% de croniche. A pet dal scrutini fat tal Fevrâr dal 2015, al somearès un grant progrès: ma se si jentre tal particolâr, si viôt che la plui part des gnovis a son su Monfalcon, massime sui cantîrs. Par Gurize citât, invezit, un De profundis: stant al Tgr, intune setemane nol somee che al sedi sucedût nuie.
Se no sin aes diferencis di cualchi an indaûr, cuant che Triest si cjapave passe il 40% dal timp, al è dome parcè che la gnove direzion i à dât al Tgr une ande plui “regjonâl” come che al pant il fat che al prin puest di cheste graduatorie, cul 33% dal timp, a son lis gnovis di caratar “regjonâl”, ven a stâi chês che a interessin ducj i citadins de regjon.
Ce bon il vueli triestin. Un sfuarç di ecuilibri plui di forme che di sostance, parcè che il cûr dai gjornaliscj dal Tgr al clope simpri bande Triest. In cualchi câs si rive al ridicul, come cuant che a fasin un servizi su la fiere Cucinare di Pordenon e a fevelin la plui part dal timp di cetant bon che al è il vueli che si fâs tal Cjars triestin: e lis ecelencis enogastronomichis di Pordenon? Se a van a Monfalcon a fevelâ dai problemis dal puart, il teme al devente la impuartance di dâsi dongje cul puart di Triest. A fasin une servizi su la racuelte di firmis tes universitâts a pro de veretât sul câs Regeni, e a intervistin dome dôs ricercjadoris dal ateneu triestin. Tai servizis sul balon di Lega Pro, po, a scuegnin par fuarce fevelâ des scuadris dal Friûl ocidentâl, ma lis imagjins a son chês de partide de Triestine.
Il fat al è che pai gjornaliscj dal tgr, ce che al sucêt a triest al è simpri plui impuartant e al ven simpri prime, come che e pant la tabele su lis 10 gnovis che a ocupin il prin puest tai titui di viertidure: su 7 zornadis, Triest al à la prime posizion par 3 voltis, cu lis primariis dal Pd che nus àn fat cognossi ogni pêl de barbe dal sindic Cosolini e ogni tele di ragn de sale dal consei comunâl. Chês altris cuatri a son su argoments di caratar regjonâl. A Pordenon e a Udin nol è sucedût nuie che al meretàs la prime posizion. Discors compagn par ce al tocje lis gnovis che a cjapin plui spazi, duncje plui impuartantis: tes primis dîs, 4 a son di Triest: il tormenton su lis primariis dal Pd al cjape 7 minûts e 15 seconts. Altris 4 di argoment regjonâl, e dome une parom di Udin e Pordenon. Par no fevelâ des imagjins. Ducj i servizis su Triest a son compagnâts di imagjins frescjis, fatis in zornade: par chei sul rest de regjon, dispès e vulintîr a van in onde imagjins di repertori. Salacor ancje fûr di stagjon. ❚
✒ Mauro Tosoni
L’EDITORIÂL / Jù lis mans dal TilimentWalter Tomada
Traviersis, cassis di espansion, puints e viadots autostradâi, potenziament dal idroeletric: al mancje dome di metisi a sgjavâ cu lis trivelis par cirî gas o petroli! Ma parcè il Tiliment, che tancj studiôs a stimin jessi l’ultin flum salvadi de Europe, isal sot di dutis chestis menacis, invezit di jessi tutelât e protet cemût che […] lei di plui +
(L)Int Autonomiste / Cui aial pôre de “Cuistion furlane”?Dree Valcic
✽✽ No ven plui nomenade, sparide dai radars dal dibatiment politic e culturâl. Di “Cuistion furlane” no si ’nt fevele plui. Di cent agns incà e esist chê meridionâl, cjare a Gramsci, e su chê miârs e miârs di students a àn fat tesis di lauree, a son stadis fatis ancjetantis cunvignis, ogjet di ogni […] lei di plui +
L’EDITORIÂL / La “bufule meloniane” e la autonomie inte glacereWalter Tomada
“Si sin indurmidîts furlans, si sin sveâts melonians”: cun chestis peraulis un cjâr amì al à strent intun sproc sintetic il sens des elezions politichis che pardut a àn viodût a vinci fûr par fûr ancje chenti Fratelli d’Italia, il partît di Giorgia Meloni. Di storic i ai rispuindût che 100 agns fa une dì […] lei di plui +
Gnovis / La Patrie dal Friûl e presente il libri “Anime in crôs”, scrits di pre Antoni Beline e Agnul Floramo su Pier Paolo Pasolini, inteletuâl furlan.
2 di Novembar 1975 – 2 Novembar 2022 a 47 agns di chê volte che al fo sassinât Pier Paolo Pasolini “In chest libri us presentìn un “bote e rispueste” imbastît cu lis riflessions di doi autôrs che a cuasi 30 agns di distance a lein cuntune sintonie e une simetrie speciâl lis oparis di […] lei di plui +
La anteprime / Cors di furlan par gjornaliscj: consegnâts i atestâtsRedazion
Ai 27 di Setembar, te sede di Udin de Regjon Autonome Friûl-Vignesie Julie, a son stâts consegnâts i atestâts ai vincj gjornaliscj che a àn partecipât al prin cors di lenghe furlane inmaneât de ARLeF – Agjenzie Regjonâl pe Lenghe Furlane e dal Ordin regjonâl dai gjornaliscj. La consegne dal document ai professioniscj de comunicazion […] lei di plui +
Gnovis / Gnûf libri di Diego Navarria pe La Patrie dal Friûl, “Patriarcjis tal cûr de Europe”Redazion
Joibe ai 13 di Otubar aes 6 sore sere (18:00) te Librarie Tarantola di Vie Vittorio Veneto 20 a Udin al è stât presentât il libri “Patriarcjis tal cûr de Europe”. Contis curtis e curiosis che a piturin cun snait lis figuris plui simbolichis de autonomie e de identitât de Patrie dal Friûl: i patriarcjis […] lei di plui +


text:
La malsane propueste dal pdl Dal Mas pe fusion cul Venit
Al sarà forsit il timp mat cul masse cjalt che al da tal cjâf, ma ce che al propon il conseîr regjonâl dal Pdl Dal Mas nol sta ni in cîl ni in tiere. Va ben che cui le sbare plui gruesse si cjate cui titolons sui giornâi, ma e volarès un tic di decenze. Ce disial il conseîr di Pordenon? Che invezit de regjon come che è, si varès di fânt une che e met adun Venit e Friûl-Vignesie Julie, cun dôs capitâls Vignesie e Triest, la prime pe culture e la seconde pes infrastruturis portuâls.
Furlans scjafoiâts intun bot dai doi parons di simpri, netâts di drete e çampe. Al somearès di tornâ indaur tai timps, cui venezians che nus dopravin par tignî lontans i turcs e par robâ il pussibil des nestris monts. Ma ancje concedi cjarte blance ai triestins par rivâ a fâ ce che no son rivâts tai ultins 50 agns: scancelâ il Friûl.
Po ben, ognidun al à dirit di esprimi lis sôs ideis, ma al è pardabon dificil gloti lis monadis. Chel che in ogni câs al da plui fastidi no son lis peraulis di Dal Mas, ma che nissun nol vedi vût nuie di ribati.
E chest fat mi fâs pensâ che cualchidun al puedi jessi dacuardi, ma che no vedi il coragjo di dîlu denant di ducj.
L’OM DI BURI
VIERZIDURE – IL SIVILOT. Conseguencis dal masse cjalt o de arogance?............
La malsane propueste dal pdl Dal Mas pe fusion cul Venit


text:
Il 23 di Avrîl nus puarte chest an al tierç aniversari de muart di pre Antoni. O pensìn che la maniere miôr par ricuardâlu e sintîlu vîf e je che di continuâ a proponi lis sôs considerazions e i siei scrits. Cheste volte o lin a pescjâ intun dai argoments che nol à mai molât di frontâ, di spiegâ e di proponi pe cussientizazion dai furlans: il 3 di Avrîl. Date storiche e simboliche, come che ogni popul a ‘nd à une sô, che e varès ormai di jessi stampade dal çurviel di ducj i furlans. Di chei ponts di riferiment che a deventin pieris miliârs no par tornâ indaûr te nostalgjie, ma par cognossi il passât, imparâ la lezion pal dî di vuê e progredî.
pre Roman Michelotti
Te storie di un om, ducj i dîs a son bogns par nassi e ducj a son bogns par murî. Cussì te storie dai popui. Dîs e agns e secui un daûr l’altri, un compagn di chel altri, toc sù toc jù.
Po dopo e capite chê zornade, chel fat, chel alc che al segne, che al divît, che al distine, che al reste sicu cunfin jenfri doi tocs. E si dîs «prin» o «dopo» di chest. E pues jessi une robe brute, usance un taramot o une invasion e une vuere; o ben une robe biele, usance il nassi di un gnûf stât, une albe gnove di libertât, une autonomie che e cjonce une ete di sotanisim.
Salacor, ai trê di Avrîl dal 1077, cuant che l’imperadôr Rico IV, cui siei gastalts e cancelîrs, i à segnade al patriarcje Sigjeart la nomine a duche de «Patrie dal Friûl», si son visâts dome lôr di ce che al jere sucedût a Pavie. l furlans, chenti, in chê zornade a àn fat ce che a vevin fat la dì prin e che a àn continuât a fâ la dì dopo: lavorâ, scombati, preâ, porconâ e vie. E pûr chê date e reste impuartant, cun dut che no le àn segnade sui libris uficiâi des scuelis nostranis.
Plui che contâ ce che al è sucedût, forsit al è ben viodi ce che si pues rigjavâ di un fat lontan tancj e tancj agnoruns e capî ce che la storie e pues insegnânus ancje in dì di vuê.
Massime tai moments plui grivis, si à di cjalâ indaûr par cjatâ une fonde, une lidrîs, un spieli, une reson dal nestri mût di jessi, di vivi e di capî la vite, dal nestri jessi e restâ furlans; ni miôrs ni piês di chei altris, ma diferents sì. E chest si cjatilu dome tornant indaûr pal troi de storie che, se e je mestre, e varà ben di insegnânus alc.
Ma parcè tirâ fûr chescj cantins aromai lâts in dismentie? Parcè che une fuee e à il parcè di esisti dome se e je peade tor dal ramaç e il ramaç tor dal arbul e l’arbul al è inlidrisât te tiere. II sverdeâ de fuee, adalt, al dipent di cemût che a son lis lidris, abàs. Se no capìn nancje chest, o podìn sierâ ducj i libris, di cualunche popul. E no si pues vignî fûr che la storie di un e je sflandôr e chê di un altri nostalgjie o matetât o massepassuderie. La storie e je simpri sapience e il cognossile par contâle ai fîs e ai nevôts e je la prime garanzie par che une int e vadi indenant. La glagn de storie e ten sù la vite di ogni om che al nas, che al scombat e che al mûr. Nol esist l’om cence storie parcè che la storie e spieghe il popul e il popul al spieghe la storie.
Alore, tornant un pont indaûr, ce imparìno di chei timps lontans che ogni an nus rapresentin ce che o sin stâts par vieri?
Une prime robe e je che i grancj si impensin di vê cussience, par solit, cuant che ur torne cont a lôr. L’imperadôr o sì o no che al jere afanôs pe libertât dal popul furlan, ma i cunvignive tignîlu bon in chel moment. Cuant che no ur conven, cu la stesse calme, a disfin ce che a àn fat. Mai stâ fidâts, duncje, sun lôr; nancje vuê! Ce che a molin, lu fasin par sanscugnî e tal tornin a strafuî sot vie, par no che tu deventis masse fuart e che tu ur fasedis pôre. Al è il bombon par che il frut al finissi di blecâ e di frignâ. A son i confets dai grancj, che plui a son dolçs par di fûr e plui si viôt che a son mareants par dentri.
La seconde e je che une robe, ancje biele, no à tignince se no le judìn a stâ sù. Une libertât regalade e je une false libertât. Tocje vuadagnâse e no si è mai sigûrs. Cuant che plui si è sigûrs al è il moment di vê pôre. Nissun popul nol è sigurât cuintri dai sinistris de storie e par chê scjale che si va sú, par chê stesse scjale si torne jù. Scombati simpri pe libertât, cence inlusions; durmî dome cuant che si scuen, e cuntun voli viert. E no fidâsi nancje dai cjans di vuaite. Baste un bon vues e si svein te sgjaibie o si cjatin te panze dal lôf.
E cui lôfs si rive a la tierce robe che la storie nus insegne. E je tant vere che e je jentrade ancje tes contis dai nonos ai nevôts (chei cuatri che a son restâts a contâ e chei che a àn la furtune di podê scoltâju), vadì tal grant sac de sapience umane.
II lôf al è grant dificil che al buti jù lui la puarte dal cjôt. Al rivarès, si sa, ma e sarès une robe masse orende. Alore al devente vuait: al fâs di dut par che a sedin i agnei a vierzii la puarte, par dentri. Cu la sensarie di cualchidun paiât par spiegâur, ai agnei, che a àn dute convenience a vierzi la puarte, a vierzisi. Dal 1420 Vignesie no varès podût rivâ a paronâ il Friûl se cualchi bon furlan no i ves preparade la strade. Dal 1866 la ltalie no varès podût cjapâ il Friûl cence lis propagandis dai solits liberâi progressiscj, che a zirin daûr che al tire l’aiar e ancje cuant che no ‘nd è aiar. A vevin di fânus cerçâ la civiltât «fatâl» taliane. Dopo de vuere, di cheste, o varessin podût vê une autonomie compagne de Valdaoste e dal Trentin-Sudtirôl, se no vessin vude la passion osteade dai partîts de catolicitât e de romanitât, che a vevin di salvânus des svintadis che a sbueravin par di sore e par di là.
Fermìnsi culì, a pensâ. E no stin a dâi la colpe simpri a la int, che e vûl jessi cussì. A vuelin cussì parcè che ur àn mostrât in ducj i intonos che al jere dut ce vuadagnâ a fâsi sassinâ. Po dopo si son cjatâts ducj compats tal cimiteri dal Friûl: i predis a preâ par talian e la Filologjiche a piulâ, cun compagnament lami de bande inteletuâl di ogni ordin e schirie.
Par chei, però, che a àn ancjemó une ponte di anime furlane e che a vuelin riscatâsi e ripiâ il sflandôr de storie, une sole strade: scombati fin tal ultin cence rassegnazion o compromès di sorte. Cuintri la religjon dal sbassâ il cjâf, provâ la religjon dal doprâ il cjâf e, se al covente, ancje il racli. Frontâ une muart «rabiose», come che al à scrit Pasolini in merit dai Turcs che a crodevin di scancelâ par simpri il non e la muse dal Friûl. E a ‘nd é cristians, ancje in dì di vuê, che no àn lafè nuie ce imparâ, in fat di inicuitât, dai Turcs de storie. Dut a glorie di Diu e pal progrès dai popui.
PRE ANTONI BELINE
Editorâl di La Patrie dal Friûl di Març dal 1980, n. 3
CULTURE – IL FERÂL. La lezion de storie............
Il 23 di Avrîl nus puarte chest an al tierç aniversari de muart di pre Antoni. O pensìn che la maniere miôr par ricuardâlu e sintîlu vîf e je che di continuâ a proponi lis sôs considerazions e i siei scrits. Cheste volte o lin a pescjâ intun dai argoments che nol à mai molât di frontâ, di spiegâ e di proponi pe cussientizazion dai furlans: il 3 di Avrîl. Date storiche e simboliche, come che ogni popul a ‘nd à une sô, che e varès ormai di jessi stampade dal çurviel di ducj i furlans. Di chei ponts di riferiment che a deventin pieris miliârs no par tornâ indaûr te nostalgjie, ma par cognossi il passât, imparâ la lezion pal dî di vuê e progredî.


text:
Pre Antoni di frut si inamore dal Domo, des funzions, de liturgjie, dal cjant di glesie. Chest i puarte emozions e sensazions e al sint la gole di jentrâ in seminari. E nas la sô vocazion. Cun dut che il seminari par lui al jere un ambient masse strent, al à resistût fin dapît e par furtune!
Pre Roman
De famee al seminari
La vocazion, la clamade di Diu, o no sai ce, e à cjapât chest frut sempliç, content, amant dal vivi, curiôs, sentimentâl, romantic, chest luiar che si contentave di une spere di lûs, di une semençute minude minude, di une gote di aghe o ancje di rosade, che al tacave lis sôs zornadis cul cjant e lis finive cul incjant de sere, e lu à sierât dentri tun lûc masse grant, masse serio, masse frêt, masse disuman, masse muart par che al podès conservâ la sô virgjinitât, solaritât, positivitât, istintivitât, vitalitât. Mi àn condizionât in dut e par dut, a partî des robis plui personâls e intimis e bielis, come la scuvierte dal propi cuarp, la scuvierte de amicizie fra fruts e miôr ancjemò fra fruts e frutis, i prins pas viers il bosc incjantât e inmagât là che ognidun di nô, sore dut i puars, si fasin il lôr nît fantasiôs e segret par lâ a parâsi e a rinfuartîsi e a vuarî dai colps trements e des amarecis devastantis de vite.
Le àn metude dute par fâmi deventâ mugnestri, par fâmi stâ in rie, par fâmi resonâ e fevelâ come lôr, par fâmi un prodot sigûr a prove di bombe, un che al acete dut, che al glot dut, che no si fâs e nol fâs mai une domande, un che al dà la vite par un sisteme che i gjave la vite. Dome Diu al sa trop che o ài tribulât, trop che o ài vaiût di scuindon, trop che o ài sacramentât cuant che o jeri di bessôl. Mi àn segnât, mi àn timbrât, mi àn condizionât, ma no àn rivât dal dut e chest al è un miracul no di pôc. Rivâ a saltâ fûr cuntun fregul di umanitât di une fabriche che e veve par finalitât supreme e estreme di gjavâti ancje l’ombre dal “om vecjo”, e je stade une scomesse, une sfide, une gracie che no rivi a spiegâme. Sore dut tal gno câs, di frut timit, spaurît, che al veve e al à ancjemò pôre de pôre. Diu al è stât de mê bande e nol à lassât che il so scriçut al finìs tes sgrifis dal falcuç.
Jessût di une famee puare e cence nissune parvence di nobiltât, ultin dai ultins, cul deventâ predi mi soi cjatât a colp plui in alt di ce che si ves podût inmagjinâ. Un salt di cualitât. Di fat, cuant che o soi tornât dongje cu la consacrazion e la int di Vençon mi à fate fieste come a un nuviç o come a un agnul, al è vignût a bussâmi lis mans un dai maiorents dal paîs, che di frut mi veve fat avonde vaî scrivint sul libri de spese: «Non oltre diecimila». E mi diseve presince di ducj: «Dîsii a tô mari che, se no puarte bêçs, no pues dâus di mangjâ!». Cuant che si sin cjatâts muse a muse, no mi soi sintût di tasê e i ài dit: «Lis mans che lui al busse a son simpri chês che a levin vie de buteghe strengint il libri de spese e sustant pe vergogne».
Ancje vuê, cjatantmi a predicjâ tal gno domo di Vençon, maiestôs come une catedrâl, e o cjali jù dal pulpit la int che mi sta scoltant, o riviôt tun lamp dute la mê vite e o dîs: «Cjale tu, là che il Signôr mi à menât! A fâmi scoltâ dai grancj, jo che o jeri considerât une scovace! Se al fos puar gno pari a viodi!». No lu dîs par supierbie o par svindic, ma cun chê serene contentece de Madone cuant che e cjante: «Al à butâts jù i potents des lôr sentis e al à puartât in alt i umii» (Lc 1,52). Baste che i umii, une volte in alt, no deventin ancje lôr potents o prepotents. Al esist il siôr che si dismentee dal puar, ma al esist ancje il puar deventât siôr che al dismentee la situazion di prime.
✒ pre Toni Beline


text:
AVRÎL – PRIME PAGJINE. EDITORIÂL – Opportune et Importune / (L)INT FURLANE. Sapade tradide dal dopli zûc Pd / Leç pe editorie Une vergogne dute nostrane: rapresentants che nancje a vierzin la bocje / PAGJINE 2 – IPSE DIXIT. A à n dit de lenghe furlane / Tgr F-VJ: il cûr al clope bande Triest La inchieste anuâl sui contignûts dal telegjornâl regjonâl / Int? Une opzion. I argoments dal notiziari vie pe setemane / PAGJINE 3 – 3 DI AVRÎL. La storie de Fieste nazionâl e ven de rinassite culturâl daspò dal taramot | Pôc plui di 500 agns prime dai 3 di Avrîl 1077… al nasseve il Friûl! / COGNONS DAL FRIÛL / Mattarella pai 6 di Mai a Triest: lis protestis (sacrosantis!) / PAGJINE 4 – Economie di chenti. Invistiments, bancjis, crisi: il pont dal espert / La autonomie energjetiche ise pussibile? / Sapade-Plodn, gnove frenade / NETITI LA LENGHE / PAGJINE 5 – Lis rogazions: metafore di vite Lis grandis ai 25 di Avrîl, lis piçulis trê dîs prime de Sense | Lis origjins – robic e robighe | Lis rogazions di pre Toni Beline / E je stagjon di jerbis spontaniis: lin a “fâ spese” pai cjamps | Ricete Sirop (magjic) di violutis / CJARGNE. Tania Cassutti, “Il fier di gugje” / PAGJINE 6-7 – IL LUNARI DI AVRÎL – SIMPRI BOGNS. Valentino Ostermann, Villotte friulane, Udin, 1892 / LA POESIE. Viarte (1911) / RICETE. Caulis di Bruxelles cui miluçs / PROVERBIS / IMPRESCJ / ORT FURLAN / LA SANTE DAL MÊS. B. Eline de Valentinis / IL PERSONAÇ STORIC. Dree Maron / NO SON PERAULIS PAR VECJOS. Apericena / PAGJINE 8 – SCOMENCÂTS PAR FURLAN. Il Cont di Montecristo di Alexander Dumas | Il libri e l’autôr | Il tradutôr / La bareta… “particolâr” di Andreis de classiche conte furlane / La poesie si trasforme in musiche: Amôrs, lis poesiis di Cappello a cjapin vite tes notis di Miani / PAGJINE 9 – Mattarella e la TV. Il President al è content des trasmissions par todesc, ma sul furlan nuie. La solite Italie che e garantìs dome i fuarts / Furlan in RAI la situazion a vuê / Deventâ montagnârs e inventâsi un lavôr / PAGJINE 10 – IL FERÂL. I oms a passin, lis ideis a restin / PAGJINE 12 – CUINTRISTORIE DAL TARAMOT. Tierce pontade. Apocalìs cumò / DI SCJAS IN SCJAS: I TARAMOTS INTE STORIE FURLANE. An 1117: il taramot plui grant di Europe //
*** I articui a son disponibii fracant sul titul. Buine leture.


text:
Maman! al è il program televisîf par fruts dut in lenghe furlane, risultât di une coproduzion de ARLeF – Agjenzie Regjonâl pe Lenghe Furlane e di Telefriuli, che al nas cul intindiment di meti in contat i fruts cul plurilinguisim.
A son tornadis a scomençâ lis gnovis pontadis di Maman!, in onde ogni vinars aes 17.40, su Telefriuli (canâl 11).
Condutoris e coautoris a son simpri Daria Miani e la atore Chiara Donada. Insiemi a intrategnin i fruts cun zûcs, curiositâts e contis bielonis, compagnadis des cjançons origjinâls scritis di Daria Miani e metudis in musiche di Flaviano Miani.
Cun lôr a tornin ogni setemane ancje il gjat Vigji e il carton animât “Tui e Tuie”, doi gjatuts cetant ninins, ma un pôc pastrocjons che i piçui spetatôrs a àn za imparât a cognossi.
Lis replichis a van in onde, simpri su Telefriuli, il miercus aes 17:40, la sabide aes 7:30 e la domenie aes 7:00 di buinore.
Cjale achì lis pontadis des stagjons passadis di Maman!
Cjante cun Daria e Chiara, cjalant i videos des cjançons sul canâl youtube de ARLeF.


text:
#19 – I’ll be watching you
I ferâi a travanin i cisats de fumate. Francescje e strenç il volant sorepinsîr, un rideç i sbelete la muse biel che e pense ae serade cu lis amiis. Rivade cjase, e cîr lis clâfs te borsete, ma la man si bloche cuant che e viôt la rose sul tapêt fûr de puarte. Un garoful ros. Cence biliet.
Cescje e reste in vuaite, le bute a coleghis e amîs, ma nissun al rive a instradâle.
No i da impuartance fin ae domenie che i sunin ae puarte. E je sot de doce. Si intabare cul suieman e e va a vierzi … ma nol è nissun. Sul tapêt, un altri garoful ros. Cheste volte al è un biliet. “Slisse come la tô piel”. Cescje e scuen grampâsi sul antîl. Al saveve che e jere in bagn. Le à viodude crote.
I carabinîrs no puedin fâ nie. “Al sarà cualchi spasimant che nol olse a declarâsi”, i disin cence abadâ ai sangloçs e ai scjas di gnervôs che le fasin saltâ su la cjadree.
Cescje si cjale ator di continui, no va plui fûr, e lasse impiadis dutis lis lûs… Ma il scûr al rive simpri, e i vencui a son pronts a grampâle.
Une gnot, il sglinghinâ dal telefonut le fâs vuacâ. Sconosciuto. “Pronto”. Di là, un respîr che al va sù di intensitât e al tufe fûr un “Tu sês mê!”. Cescje no rive a tignîsi, la corse in bagn che si siere cun jê scrufuiade denant dal water.
No sa cui clamâ. Lis amiis a àn famee, sô sûr e je lontane. I ven iniments Nicola. Si cjatin pal gustâ insiemi a altris coleghis e a van ancje fûr cul stes zîr. Si è pene lassât cu la morose.
Doi dîs dopo che la audi di lui e je parcade in zardin, su la cinccent di Cescje e comparìs une scrite. Troia.
“No stâ preocupâti. Cumò al sa che no tu sês bessole” i dîs Nicola strenzintle intun bracecuel.
Al è biel ve cui che le console, che le fâs ridi… Cence inacuarzisi, si è pierdude daûr di lui.
Cussì, cuant che a finissin sul divan, si sint sclopâ di gjonde. Al è alc ta chel respîr seneôs, ma no rive a intivâlu.
Oris dopo, te fumate dal sium, la vôs di un vencul e rive lontane.
“Slisse come un garoful. No stâ vê pôre, cumò tu sês mê”.
di ***
#1***


text:
50 agns indaur, ai 11 di Otubar dal 1962, al scomençà chel grant event dal Concili Vatican II, volût di pape Zuan XXIII. (Si sierà ai 8 di Dicembar dal 1965). Un fat impuartanton te Glesie che in chei agns e veve capît che bisugnave cjatâ gnovis stradis di dialic cul mont, cun altris religjons, cui fedêi; che bisugnave tirâ vie incrostazions che no centravin par nuie cul vanzeli; che bisugnave spalancâ i barcons par si gambiàs l’aiar e rinovâ la struture masse lontane de int… Al è stât un timp di grande sperance. Il fat nissun lu dismentee, ma il spirt dal concili si è smamît. L’event o volìn ricuardâlu riproponint l’articul che pre Antoni al veve scrit a 40 agns de sô conclusion.
pre Roman Michelotti
La glesie e à celebrât, ai 8 di Dicembar, i corante agns de conclusion dai Concili Vatican II. Par cumbinazion, la mê classe si è cjatade a studiâ teologjie tune situazion psicologjiche curiose: o studiavin robis che si saveve o si sperave che lis varessin gambiadis e no vevin sot man lis novitâts. Di fat o vin corante agns di messe, la stesse etât dal concili. Ma, se no nus rivavin i documents, ancjemò in gjestazion, nus rivave il revoc di chê robe grande che a stavin fasint a Rome, là che une glesie, gjelose e ossessionade de sô tradizion, e stave cerçant un clime gnûf di libertât e di pluralisim, une autentiche rivoluzion. Une rivoluzion profonde, no di façade, une conversion radicâl tai rapuarts tra glesie e mont. Chel che si clamave e si sintive come “il spirt dal concili”.
Pe glesie, usade a misurâsi cui secui, corante agns a son un timp vonde curt par meti in vore un concili. Soredut se si pense che il concili di Trent (1545-1563), al à durât par cuatri secui e al dure orepresint. Ma corante agns a son ancje une eternitât, come il timp che i fîs di Israel a àn vivût fra la liberazion dal Egjit e la sistemazion te tiere de promesse. Soredut se si pense a l’acelerazion dai nestris timps, là che tune gjenerazion si viodin plui novitâts che tai secui precedents. Al è par chel che cualchidun al domande un gnûf concili, biel che altris a domandin plui pazience. E, come simpri, lis stradis si dividin e lis opinionis si contrastin. Cui esalte la fedeltât de glesie, soredut gjerarchiche, al concili e cui berle al tradiment, cui fevele di primevere e cui di sierade, cui sint la soflade dal spirt ch’e continue a svintâ e cui sint aiar pesant e stagnant di restaurazion. Come simpri, and è resons pro e cuintri.
Personalmemtri, par chel che al po valê il judizi di chest fi dal concili, ancje se ultin, o dîs che no si po fevelâ di tradiment, parcè che nol è stât tradît nuie, ma di ridimensionament e di ripensament. Un pôc par colpe de pôre dai reazionaris e un pôc par colpe di chei che, cun masse premure e cun pocje inteligjence, si son contentâts de novitât esteriôr dal concili, cun cualchi strambetât e banalitât. Mi riferìs a la distruzion di un patrimoni splendit come la tradizion musicâl e liturgjiche latine, par lassâ il puest al nuie. O la premure di voltâ l’altâr viers la int cence preocupâsi di voltâ il cjâf e il cûr. O di tradusi tes lenghis dal popul cence cjatâ une gnove formulazion dal misteri.
Ma ce che o cjati plui preocupant e deludent al è che al è sparît il spirt dal concili, la passion pe glesie e de glesie pal mont, la stime profonde e la simpatie gjenuine par dut ce che Diu al opere te storie dai oms. Une glesie che no à grande fiducie te maturitât e responsabilitât dai oms. O vin ancjemò une glesie autoreferenziâl e simpri in catedre a meti vôts come une mestre vedrane, plui che come une none che e cjale cun simpatiche ironie ce che a cumbinin i nevôts. Par no dî de pocje udience ch’al à il popul di Diu, restât spetadôr e fruidôr di ce che a cumbinin in alt, ma no atôr e protagonist. Par no fevelâ dai vescui e des conferencis episcopâls e des grandis sembleis continentâls, che a dipendin simpri di plui di une curie romane rinfuartide e acentradorie come mai.
O soi partît cu la gole di chel disordin creatîf dal Spirt che al bute par aiar lis cjartis plenis di (sante) mufe e mi cjati a la fin de mê cariere cun pacs di befei e pronunciaments sun dut e di dut, come i fruts di asilo. Ma nuie no mi impedìs di pensâ a chel event come a un fat providenziâl e a sintî la nostalgjie di chê stagjon cussì grande, ancje se curte come ducj i siums. ■
(Cirint lis olmis di Diu, 17.12.2005)
pre ANTONI BELINE
IL FERÂL............
50 agns indaur, ai 11 di Otubar dal 1962, al scomençà chel grant event dal Concili Vatican II, volût di pape Zuan XXIII. (Si sierà ai 8 di Dicembar dal 1965). Un fat impuartanton te Glesie che in chei agns e veve capît che bisugnave cjatâ gnovis stradis di dialic cul mont, cun altris religjons, cui fedêi; che bisugnave tirâ vie incrostazions che no centravin par nuie cul vanzeli; che bisugnave spalancâ i barcons par si gambiàs l’aiar e rinovâ la struture masse lontane de int… Al è stât un timp di grande sperance. Il fat nissun lu dismentee, ma il spirt dal concili si è smamît. L’event o volìn ricuardâlu riproponint l’articul che pre Antoni al veve scrit a 40 agns de sô conclusion.


text:
Joibe ai 18 di Dicembar stâts, li dal Visionario di Udin, si è davuelte la serade di premiazion de setime edizion dal Concors par tescj cinematografics in lenghe furlane, inmaneât come simpri dal Cec-Centro espressioni cinematografiche dal cjâf lûc furlan, dutun cui assessorâts ae Culture dal Comun e de Provincie di Udin e cul jutori de Nord Est Banca. La jurie dal Concors 2008, componude di Marcello De Stefano (regjist e autôr cinematografic), Pauli Cantarut (gjornalist e organizadôr di events) e Stiefin Morat (poete e scritôr), e à decidût di assegnâ il prin premi te sezion des Senegjaturis al lavôr di Stiefin Gasti Dut intune gnot: stant ae motivazion de stesse jurie, par vie de atualitât dal sogjet, pe buine cualitât dai dialics, pe complessitât de storie e pe capacitât di confrontâsi cu la atualitât politiche di vuê. Segnalât invezit Renzo Brollo cun Visin di cjase, pal messaç critic e inteligjent su la realtât di vuê, zuiât suntun regjistri ironic e che nol è fin a se stes ma che si fâs metafore di une critiche su la nestre societât.
Prin premi ex-aequo par chel che al inten i Saçs sul cine. La jurie e à volût premiâ Roberto Iacovissi pal so lavôr Il cine di PP Pasolini: la lenghe scrite de realtât, par vie de cualitât dal lengaç e pal svilup de tesi sul cine di poesie di Pasolini, adun cun Paola Iasci pal saç Maria Zef. Un film sul e pal Friûl che nol plasè ai furlans cun cheste motivazion: “pe capacitât di informâ sul dibatit che al è stât ator dal film di Cottafavi in Friûl intant de sô jessude”.
Nol è invezit stât assegnât il premi pe miôr Storie par film, par vie che, si ben che la jurie e vedi vût sot man lavôrs preseabii, i autôrs no àn tratât chestis storiis in mût che a sedin scriture cinematografiche.
Dilunc de serade di premiazion a son stâts proietâts diviers curts, tant che il cuart volum de serie par fruts Omenuts, cul titul di Il mont des ruedis (par cure di Massimo Garlatti Costa), Le bande di Orzano e Tarvisio che Giorgio Trentin al zirà tal 1963, Friuli.doc? di Caterina Ongaro, Cos’è che cambia di Alberto Fasulo (prin documentari dal autôr dal cine Rumore Bianco) e Cormons cu la mude di Viarte di Eraldo Sgubin. Cun di plui, vie pe serade al è stât presentât il numar 7 de riviste di cine par furlan Segnâi di Lûs, li che si puedin cjatâ i lavôrs premiâts al Concors, o ben la senegjature di Gasti e i doi saçs di Iacovissi e de Iasci.
Alessio Potocco
CULTURE – A “Dut intune gnot” il premi pe miôr senegjature pal 2008............
Joibe ai 18 di Dicembar stâts, li dal Visionario di Udin, si è davuelte la serade di premiazion de setime edizion dal Concors par tescj cinematografics in lenghe furlane, inmaneât come simpri dal Cec-Centro espressioni cinematografiche dal cjâf lûc furlan, dutun cui assessorâts ae Culture dal Comun e de Provincie di Udin e cul jutori de Nord Est Banca. La jurie dal Concors 2008, componude di Marcello De Stefano (regjist e autôr cinematografic), Pauli Cantarut (gjornalist e organizadôr di events) e Stiefin Morat (poete e scritôr), e à decidût di assegnâ il prin premi te sezion des Senegjaturis al lavôr di Stiefin Gasti Dut intune gnot: stant ae motivazion de stesse jurie, par vie de atualitât dal sogjet, pe buine cualitât dai dialics, pe complessitât de storie e pe capacitât di confrontâsi cu la atualitât politiche di vuê. Segnalât invezit Renzo Brollo cun Visin di cjase, pal messaç critic e inteligjent su la realtât di vuê, zuiât suntun regjistri ironic e che nol è fin a se stes ma che si fâs metafore di une critiche su la nestre societât.


text:
Il disarmament complet de ETA, il «procès» catalan, la assemblee de Aleance Libare Europeane e il prin turni des elezions presidenziâls tal Stât francês. Ancje vie pal ultin mês no son mancjâts fats pardabon interessants, pe Europe e ancje pal Friûl, che de Europe al fâs part.
L’event plui impuartant al è par sigûr chel che al è stât ai 8 di Avrîl. Chê date e jentre inte storie de Europe e dal mont intîr, stant che e segne in maniere definitive la conclusion de lote armade pe indipendence dal Paîs Basc. Juste in chê zornade, dopo che vie pal 2011 e veve za cjapât une decision in chê direzion, la organizazion rivoluzionarie socialiste pe liberazion nazionâl ETA (Euskadi ta Askatasuna = Paîs Basc e Libertât), metude adun cun chê di scombati pe indipendence dal Paîs Basc ancjemò tal 1959, e à completât il so disarmament unilaterâl. La operazion e je stade fate cu la colaborazion dai Bakegileak (i Artesans de pâs), rapresentants de societât civîl basche impegnâts par sigurâ il procès di disarmament decidût de ETA. La consegne aes autoritâts de polizie francese des informazions sui arsenâi ancjemò ator pal Paîs Basc dal nord e je stade fate de bande di une comission internazionâl di verifiche, metude adun ancje cu la poie dai guviers de Comunitât Autonome Basche, de Navare e de Comunitât Provinciâl Basche francese, che po e à certificât il disarmament. A Baiona-Bayonne in miârs di lôr a àn compagnât la azion dai Artesans de pâs, cuntune manifestazion publiche.
La decision di ETA di consegnâ il so arsenâl e je stade comentade in maniere positive de bande dal guvier francês, intant che a Madrid a àn mostrât fredece. Di chês bandis al somearès che ur displâs di no vê plui un nemì armât e che no vedin voie di vierzi nissune forme di dialic, ancje in chestis gnovis cundizions. Cun di plui, l’esecutîf spagnûl al à cjatât une altre volte la poie dal tribunâl costituzionâl tal so braç di fier cu la Catalogne. I judiçs a àn dât acet al so ricors di incostituzionalitât fat indenant cuintri des vôs dal belanç de Comunitât autonome che a fasin riferiment ae organizazion di un referendum su la indipendence. Pal moment al è stât decidût di suspindi chestis vôs in maniere cautelâr par sîs mês, in spiete di esaminâ il ricors in detai. Il guvier di Madrid al à ancje domandât al tribunâl costituzionâl di visâ il president Carles Puigdemont e il guvier catalan che se a laran indenant cul percors sovranist a varan di frontâ un procès penâl. Ma a Barcelone no àn pôre: il referendum si davuelzarà distès, cun o cence di un acuardi cu lis autoritâts statâls.
Tra la fin di Març e il prin di Avrîl si à davuelte a Katowice, in Slesie, la diesime cuinte assemblee gjenerâl de Aleance Libare Europeane (EFA-ALE), il partît politic european che al met adun sù par jù cincuante organizazions autonomistis o indipendentistis dal continent. In chê ocasion e je stade fate buine ancje la domande di adesion, pal moment cul status di osservadôr, dal moviment Patrie Furlane.
Ai 23 di Avrîl al è stât il prin turni des elezions presidenziâl tal Stât francês. Daûr dai vôts cjapâts, la balotazion dai 7 di Mai e viodarà la estremiste di drete Marine Le Pen e il centrist Emmanuel Macron, che i scandais statistics lu dan par vincidôr e che vie pe campagne eletorâl al veve palesât la sô intenzion di rivâ a ratificâ la Cjarte europeane des lenghis regjonâls o minoritariis. Viodarìn ce che al nas.
✒ Marco Stolfo


text:
“L’àn pierdude lant a messe in chê dì ch’a son sposâts” al è il titul dal gnûf libri di Pre Antoni Beline, che Glesie Furlane e à publicât. Un libri cun profondis riflessions su famee e matrimoni, che al po judânus e fânus lûs in chescj timps imberdeâts che o stin vivint.
Une leture che nus fâs cjapâ cussience su chei che a son i plui impuartants valôrs te vite.
Pre Antoni al partìs contantnus lis vicendis storichis e culturâls des nestris fameis di une volte, dal lôr mût di vivi “lavorant di buinore fin gnot”, cu lis dificoltâts de emigrazion e de miserie. Nus tabaie di cemût che ancje se lis prospetivis di vite no jerin des plui gratificantis, i zovins si maridavin sperançôs e la union e resisteve a dutis les intemperiis de vite. Paragons che a vegnin fats ancje cui timps di vuê, li che si vîf miôr, ma al pâr che tignî e mantignî in salût chescj valôrs al sedi simpri plui complicât. In chestis pagjinis o cjatarìn riflessions su la sessualitât, su cemût che la glesie e à influît in passât su chest argoment: “Pe glesie, la sessualitât e à vût un intent sôl: chel de procreazion… Al è clâr che par podê vê une vision positive dal matrimoni, si à di vê une vision positive ancje des realtâts umanis, de sessualitât e vie”. E dopo, lant inmò indenant, un pinsîr su la mancjance dai fruts: “Intun moment di strache, di sfiniment, di flaperie culturâl e morâl, i prins a sparî a son i fruts. Po dopo i vecjos, che si ritirin e a tasin. Al mancje cussì l’avignî e il passât e si cjonce la glagn de storie. A restin dome chei che a produsin, e chei che a pensin ancje a mangjâle…” O leiarìn lis considerazions di Pre Toni e i siei conseis par cjatâ il just ecuilibri inte cressite corete dai fîs e o cjatarìn la sô comprension pai gjenitôr di vuê che a àn simpri plui dificoltâts: “…ma tirâ sù la canaie, e la canaie tal mont di vuê, al è il mistîr plui dificil che si puedi imagjinâ”.
O cjatarìn i dolçs ricuarts dal pari, de none, de mari e dutis lis maris, cuntun pinsîr afetuôs par chês che a àn patît: “Jo o speri, cuant che si larà di là, cence nissune premure, di no cjatâ in prime file dome lis maris dai sants, che a àn za vût il lôr premi e la lôr consolazion in cheste vite, ma di cjatâ lis maris di ducj i sassins, i delincuents, i pecjadôrs, i barbars, i stramps e i violents di chest mont. Il Signôr che lis à clamadis al don e al misteri de maternitât, cence dâur ancje la sodisfazion di tante mission, lis strenzi dongje di se, ur sui lis lagrimis e ur disi chel grazie che no àn mai sintût in vite, ni dai fîs ni tant mancul dai forescj”, o cjatarìn ancje la storie comovent dal grant amôr di Romeo e Idute.
Insome, chest librut al è preseôs e al mertarès un so cjantonut in ogni famee.
Come che lu presente Glesie Furlane, al è “une pierute che e à i colôrs di culì intal mosaic de storie universâl, rosute cul profum di culì intun prât larc come il mont”
Gjoldìn duncje dai siei colôrs e dal so profum che, come ducj i libris di Pre Toni, no nus lassarà indiferents.
Alida Pevere
ATUALITÂT. Pre Toni e la famee............
“L’àn pierdude lant a messe in chê dì ch’a son sposâts” al è il titul dal gnûf libri di Pre Antoni Beline, che Glesie Furlane e à publicât. Un libri cun profondis riflessions su famee e matrimoni, che al po judânus e fânus lûs in chescj timps imberdeâts che o stin vivint.


text:
Ai 23 di Zenâr dal 1218, une setemane dopo de visite di Tomasin di Cerclarie contade achì dongje, al murive Wolfger von Erla. Nassût tor dal 1140, al jere patriarcje di Aquilee dal 1204. Al jere rivât insom de sô vite spindude intal stes timp sedi pal imperadôr che pal pape. Lis sôs fadiis gloriosis a vevin puartât grant vantaç a ducj i doi ma ancjemò di plui ae Glesie di Aquilee.
◆ Grant om di dirit, judiç amirât, ambassadôr unic tal intiessi mediazions, leterât une vore studiât e protetôr di poetis, Volchîr al è il spieli che la culture, il dirit e la negoziazion a valin simpri di plui de vuere. Di fat, cence doprâ lis armis ma dome cu la capacitât dialetiche, cun lui la Patrie dal Friûl e rive ae sô espansion massime e ae considerazion plui alte. Cu la Patrie ben plantade al ven di rive jù il benstâ dai furlans. Di fat, il patriarcje al cjape a cûr cui che al à plui dibisugne: al fonde l’ospitâl di S. Nicolau di Rude, al comede lis stradis, al garantìs sigurece, fintremai al paie il riscat dai furlans presonîrs dai sarasins. Par chest, al da acet ai Francescans e al fonde i Cavalîrs Teutonics. Un segnâl de bondance e je ancje la gnove biele monede fate bati di Volchîr, cul so non di une bande e la acuile di chê altre.
◆ Un cantin un pôc platât di Volchîr e je la sô vene poetiche. Pe sô dignitât di vescul al scrîf e al firme lis sôs operis cul pseudonim di Fridanc. Al somee che plui di cualchidun dai innomenâts Carmina Burana a sedin vignûts fûr de sô plume.
◆ Culture e pâs a son i siei obietîfs e al spint la sô vite a lavoronâ salt e a strussiâ par chest. Il pape Inocenç III lu clame “Puartadôr di pâs e di concuardie”. Pe int al è un sant e al somee che ancje il Signôr al provi a judâ la sô santificazion. Di fat Volchîr, dopo il funerâl, al ven sepulît intune arcje di piere grande e penze te basiliche di Aquilee. La arcje pesantone, a pene che i poin parsore il tapon di piere, si alce e e reste a dilunc solevade une cuarte par aiar, devant di ducj. Ma il miracul nol baste par fâ sant il patriarcje. Rome, che e à fat sants cuasi ducj i siei papis, e je simpri stade striçade par canonizâ patriarcjis di Aquilee. Chei fats sants si contin tai dêts di une man. No par nuie ancje il puar patriarcje Beltram al è ancjemò dome beât. ❚
I PROTAGONISCJ – Cul patriarcje Volchîr la Patrie e rive ae sô estension plui grandeDiego Navarria
Ai 23 di Zenâr dal 1218, une setemane dopo de visite di Tomasin di Cerclarie contade achì dongje, al murive Wolfger von Erla. Nassût tor dal 1140, al jere patriarcje di Aquilee dal 1204. Al jere rivât insom de sô vite spindude intal stes timp sedi pal imperadôr che pal pape. Lis sôs fadiis gloriosis a vevin puartât grant vantaç a ducj i doi ma ancjemò di plui ae Glesie di Aquilee.


text:
Ai 30 di Setembar o soi rivât a Barcelone par partecipâ a non de Arlef al V seminari interladin davuelt in date 1 e 2 di Otubar (un grazie al Istitût Ladin Furlan "pre Checo Placerean").
Come di program, lis 2 zornadis a son stadis dividudis cussì:
joibe relazions e confronts cun rapresentants Catalans (a buinore) e Ladins (dopomisdì) e vinars visitis tes redazions dai media locâls.
VILAWEB
Dai intervents di joibe buinore, chel che secont me al è stât plui concret e util (par me) al è stât Vicent Partal, il diretôr di http://www.vilaweb.cat/ il prin gjornâl indipendent catalan on line (e je dome la version internet) nassût tal 1995.
Par cui che al ves di spaventâsi sul fat che un gjornâl nol esisti su cjarte, a puedin fevelâ i numar: 300.000 (tresintemil) visitis ogni mês (60mil in dì) cuntun public di letôrs di 25/45 agns.Te redazion a lavorin a lavorin 24 personis. Cumò il gjornâl si manten cu la publicitât.
Nus à contât che in Catalogne (che a son cirche 9.000.000 di lôr) la situazion e je cressude une vore tai ultins agns, ancje se la cussience identitarie catalane e je stade fuarte tai agns, dilunc dai secui.
Une svolte però si le à vude dopo de fin dal Franchisim cuntun intervent fuart te scolarizazion (in catalogne i fruts a son scolarizâts fin a la etât de scuele dal oblic par catalan e no par castilian).
RûL DES UNIVERSITÂTS
La seconde "rivoluzion" e je stade a metât dai agns 90 cun Internet e la azion des universitâts che in Catalogne a son 3: Politecniche di Catalogne, Jaume 1 e la universitât des Baleârs.
Chestis universitâts a àn metude a disposizion la lôr competence e i lôr mieçs pe difussion di internet e de lenghe catalane tal web: a àn fornît no dome la poie informatiche dal pont di viste tecnic, ma ancje lis competencis linguistichis e i prins sîts istituzionâi par catalan a son stâts chei des universitâts.
Cun di plui, cumò internet e la telefonie no son furnîts dome di une societât, ma il marcjât al è libar.
UNE LENGHE E JE GLOBÂL NO PAL NUMAR DI CHEI CHE LE FEVELIN, MA PE Sô FUNZION
Cheste libertât di marcjât e je ancje in internet dulà che lis polemichis anticatalanis no son parcè che no je politiche in internet: par esempli i motôrs di ricercje spagnûi no àn la version in lenghe catalane parcè che la politiche e fâs in maniere che al sedi dome il castilian (spagnûl).
Google, invezit, il program di ricercje su web cun sede tai Usa e duncje no condizionât de politiche spagnule, viodint chest presince simpri plui grande di lenghe catalane tal web al à une version in lenghe catalane (tal mont a son 40 lenghis di google).
Par savê ricognossi e duncje cjatâ lis pagjinis par catalan, un informatic al à inventât e regalât a la comunitât (al podeve fâ milions cul copyright dal brevet e invezit al à regalât pe cause) un algoritmi: il catalan (come dutis lis lenghis) su internet al è identificât cun cheste formule:
+ () + és + (dels quan què)
che in sostance al met dongje lis peraulis plui comunis de lenghe catalane: in sostance, se intune frase a son une o plui di chestis peraulis, al è une vore probabil che la pagjine web e sedi par catalan e Google le ricognòs e le segnale (si podarès tacâ a pensâ la stesse soluzion ancje par furlan, fasint un algoritmi pe lenghe furlane).
La impuartance dal multilinguisim e je dade dal fat che cumò al è un fenomen planetari. Lis compagniis a àn une concorince mondiâl e duncje cualsisedi element che al permeti une difarence, une cressite ancje piçule, al permet di imponisi suntun marcjât e cussì lis ditis che a lavorin cun internet a àn viodût che in Catalogne tu dopris la lenghe catalane par promoviti, la int ti lei di plui e duncje ti cognòs di plui (google al è dome un dai tancj esemplis: tal sît de Cjase Blancje su youtube, ducj i discors di Obama a son cui sot titui ancje par catalan)
Grazie a la scolarizazion e a lis universitâts, il nivel di alfabetizazion in lenghe catalane al è une vore alt e chest al permet une paronance de int une vore difondude: a son tancj i volontaris (come che mi à ricuardât ancje Dree Venier, e esist propit une associazion che si clame Softcatalà che e fâs chest) che si dan di fâ par tradusi tancj sîts: facebook (il catalan al è 3° tal mont dopo dal inglês e dal gjaponês), wikipedia e à miârs di pagjinis in lenghe catalane e vie indevant...
IN STRUC
A la fin nus à fât un struc, fasint presint chescj ponts:
- si à di veicolâ la lenghe cu la inovazion (lenghe=inovazion)
- la universitât e la societât civîl (borghesie) a àn vût un rûl clâf e strategjic
- si à di pontâ al concet di glocâl (vê une vision locâl, fevelant la nestre lenghe, par vê une funzion globâl)
- no si à di vê un ategjament sotan te globalizazion, ma rindisi cont che la universalitât si le à dome cu la valorizazion ancje de nestre lenghe particolâr
- rivâ a mostrâ che ancje tal forest la lenghe locâl e je stade preseade, al jude a movi la braure a nivel interni (google nol è ni catalan, ni furlan: ancje in catalogne lis robis si son mioradis cuant che il guvier locâl al à viodût che la lôr lenghe e jere preseade ancje fûr)
L'AVIGNî DE TV AL è SUL WEB
Un ultin concet nus è stât dât su la cuistion de television: l'avignî nol è il digjitâl terestri, ma la television "a la carta", ven a stâi su ordenazion cun internet: il podcast al superarà il concet tradizionâl de television parcè che la int e sielzarà cuant e ce viodi cence spietâ lis trasmission denant dal "casselot" (al dal gjenar, ma fevelant di radio, o vevi dit ancje jo un pâr di agns indaûr a Colorêt: lait a lei chi).
VISITE IN REDAZION DI www.vilaweb.cat
Une vore interessante e je stade ancje la visite in redazion li che o vin podût verificâ lis peraulis dal diretôr. Nus àn spiegât che cheste societât (un ecuivalent di une SrL taliane) e da lavôr a une redazion di 11 di lôr (1 diretôr, 1 editôr, 2 cjâf redatôrs e 8 redatôrs) che a lavorin a turni des 6 di buinore fint 11 di sere. Cun di plui a son ducj i colaboradôrs che a puartin il numar a cirche 24 di lôr.
Nus àn spiegadis lis diviersis sezions tematichis, i canâi dedicâts (leterature, tecnologjiis...) e ancje lis ultimis novitâts cu la sezion Video (servizis video realizâts de stesse redazion e visibii dome su internet sul sît, su youtube), la sezion blogs (a paiament: cui che al à voie di vê un spazi blog al paie a vilaweb 3 euros par mês: ancje tancj politics lu àn li) e la scuele (sezion dedicate ai fruts che lis scuelis catalanis po dopo a doprin in classe come materiâl didatic).
Cun di plui nus àn dit che e je ancje une sezion marketing dal gjornâl che si ocupe di cjapâ sù e vendi la publicitât che si viôt sul sît.
O varès inmò tantis robis di contâ su cheste e su chês altris redazionsl, ma pal moment mi soi concentât su cheste parcè che e je secont me la vere novitât e chê plui a la puartade di esportazion (o fâs dome un esempli: o vin visitade ancje Catalunya Radio (fracait chest link) ven a stâi la radio publiche de Generalitat di Catalunya: te radio a lavorin 350 personis ven a stâi une realtât grandonone e siore ma che tal concret no je pal moment realizabil chi di noaltris).
UNE RIFLESSION CONCLUSIVE
Di dutis lis informazions che o ai cjapât sù mi soi convint inmò di plui che a la fonde di dut e je la scolarizazion: dome insegnant ai fruts no dome 1 misare ore di lenghe furlane (adiriture achì cumò e je dome facoltative, dome se lis fameis lu domandin) si varà cualchi risultât: il furlan al à di jessi obligatori a scuele, no dome come materie ma ancje come "ûs veicolâr" (insegnâ par furlan ancje chês altris materiis come la storie, la gjeografie, la matematiche, lis siencis e vie indevant). Parcè che se no, cuntune "attuazione graduale, con insegnamento non obbligatorio", in pratiche "ben plancut" come che al à dit ancje l'ass. Molinaro intun comunicât di domenie e lunis sul gjornâl, no si salve il furlan... si lu fâs murî plancut plancut.
E il fat che l'argoment de scuele al è chel plui combatût, al è propit par cheste motivazion: la scuele e je la clâf principâl par salvâ une lenghe. E lant a Barcelone mi soi rindût pardabon cont che e je une realtât (une realtât fatibil e eficaç: baste volê).
PAR LÂ INDEVANT
O pensi che cumò al sarès impuartant continuâ, come che a sugjerivin Mauro Tosoni e Dree Venier, ancje lôr partecipants de cunvigne, a fâ audizions in Friûl, convocant i professioniscj furlans (e no dome) dai diviers cjamps.
Al sarès interessant continuâ lis audizions: noaltris a Barcelone o vin scoltât come che si fâs gjornalisim in Catalogne, ma al sarès impuartant cognossi ancje la opinion di professioniscj in Friûl e no dome de informazion.
Par esempli, come che o vin fat cui sporteliscj, al sarès interessant savê ce che i gjornaliscj furlans (che a scrivin ancje par talian) a àn di dî a la Arlef. Ma la stesse robe si pues fâle cun ilustradôrs, esperts di art, comunicazion, insome ducj i aspiets de societât...
Chest in maniere di fevelâ cui professioniscj di setôr par capî cemût fâ ben lis robis e po dopo viodi cemût aplicâ i concets par fâlis ben par furlan.
Di solit o fevelìn spes dome di musiche, scuele (che a van ben), ma no son dome chestis tematichis, che par di plui a son avonde specifichis: o vin dibisugne, ta chest moment storic, di tornâ a jentrâ te societât civîl a nivel plui popolâr.


text:
Cuant che la Storie si ripet, al diseve Carli Marx, la prime volte e je in forme di tragjedie: la seconde e devente une farse. E ancje se nol è masse ce ridi, al è chest il destin che al tocje ae vicende purtrop no masse fortunade dal dirit dai furlans a viodi la lôr lenghe doprade su la television di Stât talian, la Rai. I dâts dal Ministeri de Economie a mostrin che lôr a àn simpri paiât cul Canon salacôr cetant di pui che tante altre int ator pe Italie: ma fin cumò i abitants di cheste Regjon a àn podût gjoldi di un grum di oris su Rai 3 bis dedicadis aes trasmissions par sloven, intant che il furlan invezit al à simpri vût dome i fruçons.
◆ Intai ultims mês nus vevin contât che e jere daûr a rivâ une gnove Convenzion tra Guvier talian e Rai par ricognossi ancje ai furlans une presince significative de lôr lenghe intal servizi public. E ai 24 di Setembar in sale Ajace a Udin e je stade convocade la stampe par dâ cont des gnovis sul teme: considerant la presince di cetantis autoritâts, l’incuintri al prometeve une rivoluzion, ma a ben viodi la “surisute” che e je stade parturide e je un sucès dome pe Rai.
◆ Al sarà difat un stanziament di 550 mil euros in plui dai 200 mil che za a vignivin paiâts fin cumò: il Stât quindi al paiarà cuasi il tripli, ma par vê ce? Par permeti la produzion di 16,5 oris (e la difusion di 28 intun an) di trasmissions televisivis e la produzion di 17,5 oris (e la difusion di 30 intun an) di trasmissions radiofonichis in plui di ce che al ven fat cumò. La grande gjonde des autoritâts e je dut câs pardabon incomprensibil, se si pense che la Rai no à individuade inte sô sede furlane nissune struture che e pues produsi trasmissions televisivis e cuindi e scugnarà cjoli al di fûr prodots multimediâi invezit di pensâ a realizâju. E se la radio e cressarà di 90 a 120 oris di difusion, ven a stai dal 33%, la spese publiche invezit si sglonfarà dal 275%. Un biel afâr pe Rai, cheste firme di un assegn in blanc che al dà fûr bêçs cence nancje previodi nissune penâl in câs di mancjade realizazion di chescj dovês contratuâi.
◆ No dome: di nissune bande si fevele dai vêrs pas indevant che a saressin chei di une redazion giornalistiche che e sedi bune di meti in vore un gjornâl radio o un telegjornâl par furlan, o di une struture produtive interne che e sedi dedicade a produsi dome i materiâi in marilenghe che a laressin indreçâts al public. Il rest a son dutis fufignis e garabatulis: ancje parcè che chest at integratîf al à une durade di 7 mês, intant che e vignarà stipulade une gnove Convenzion che e podares cambiâ dut ma che no somee dut câs jessi une prioritât, soredut pe Rai. Che culì in Friûl e à cjatât une gnove vacje di molzi, e viodût che e à vût un premi di 550 mîl euros in plui inte sachete, e continuarà cun dute probabilitât a dimostrâ la stesse atenzion che e à riservât fin cumò ae marilenghe: ven a stai, nissune. ❚


text:
#09 – Tarlecs e comareçs tal fogolâr
Tal fogolâr, par tiere coriandui e vanzums, Carnevâl, nas ros come un râf di broade, tai pîts çavatis che Diu nus vuardi, intor une palandrane blecade tant che un Arlechin e sul cjâf une papaline, al snacaie, al sgargaie e al tire mocui cuintri “il Guvier sassin che al bastone simpri chei”. Cu la code dal voli, al viôt jentrâ Cuaresime, in grisaie grivie come la cjaristie, ma no si scompon.
– Sêstu tu? Beromai ca? Mi par îr che al jere Nâdal.
– (Contant sui dêts) Un: cui varessie di jessi si no jo? Doi: al è passât un an, come ogni an.
– No baste spicigulâ sore mangjâ e bevi, misuristu ancje lis peraulis, cumò?
– Sigûr, par compensâ la straçarie dal mont. (Lu cjale) Dîs po, sêstu mal cuinçât?
– (Contant sui dêts ancje lui par fâi di spieli) Un pôc di colesterôl, un tic di rafredôr, un fregul di reumatics…
– Orpo, no tu varâs mighe cjapât il Covid? (Lu cjale miôr) No, dome strapaçs: cuant che si trate di sbacanâ, no ‘nd’è pandimie che a ten par te, nomo?
– Ce vivi saressial cence cualchi baracade in compagnie?
– Sì… de mascarine. Visiti: pocje gramule, une vore di salût. Scomet che tu ti sês intosseât a fuarce di fraiadis, bacanâi e guduladis.
– Malafenò; chest an, tantis verzis e pôc muset. Ancje il purcit al è deventât un lus cun chês crostis di paiâ di lûs e aghe. Però, mi soi fat une panzade di crostui e fritulis.
– Sì, e di babis di Colombine, e di cjacaris di Pantalon, e di blecs di Brighele, tant par no scontentâ nissun, ingort. (Sburtantlu fûr) Ti met ben jo in cuarantene cumò. (Cjalant i fruçons par tiere) Viôt chi ce cragne: aiar, netâ, disinfetâ… Pinitince, pinitince.
(E cjape un piç di cinise tal fogolâr e sal met sui cjavei). Miôr començâ daurman.
Carnevâl, tornât indaûr a cjoli sù la papaline, al mene il cjâf cun bocje di ridi.
– Eh, eh, a chei da la barete, nissun i le pete, ma, Guvier lari, cuintri Cuaresime… al mûr il virus.
di Rosute Pelote
#1159


text:
Letare di Jude
Dal timp passât de resurezion dal Crist, inte glesie (congregazion) a si jerin infiltrâts elements pôc di bon cul finâl di minâ la fede dai cristians.
A jerin menaçadis la stesse dutrine e la moralitât.
La letare di Jude e fo une rispueste fuarte e francje.
Jude nol dîs di jessi un apuestul, ma a si definìs fradi di Jacum, il cuâl al jere fradilastri di Jesus.
Contignût[cambie | modifiche il codiç]
Jude al espon avertencis cuintri la fornicazion e al met in vuardie ancje chei che si rivolzevin cence rispiet a chei che a cjapavin la diretive.
Come esempli di avertiment al ripuarte a la lôr ment la punizion di Sodome e Gomore.
Al dâ vigorôs conseis par cemût restâ intal amôr dal Idiu.
Utilitât[cambie | modifiche il codiç]
Nus jude a smascarâ il pecjât e lis personis che a puedin puartânus a la coruzion.
Nus ricuarde che o vin di rispietâ l'Autoritât stabilide dal Idiu dentri de glesie.
Nus ricuarde ancje che la comunitât a devi jessi metude in vuardie dai elements che la puedin ruvinâ


text:
Fevrâr – PRIME PAGJINE – IL COMENT. Cuale ise la vere discriminazion? / PAGJINE 2 – La Bibie pal popul / Bibie: Riviodudis la grafie de lenghe, la vieste grafiche e il formât / (L)INT FURLANE. Furlans pe Europe / PAGJINE 3 – INTERVISTE. Patrizia Pavatti. La scuele furlane tal 2030? «Pardabon plurilengâl» | Patrizia Pavatti – Cui che e je | Ufici scolastic regjonâl svuedât / PAGJINE 4 – RAI par furlan. «E je ore di clamâ in cause i avocats» / PAGJINE 5 – In spiete de Rai, ae fin dal 2018 e je nassude EjaTV-Sardegna2 / PAGJINE 6 – Il “Rosa dell’Isonzo®”, un lidric di scuvierzi | LA RIECETE. La Rose cu lis fricis / PAGJINE 7 – INTERVISTE. Pietro Fontanini. Udin simpri plui furlan / PAGJINE 8 – EUROPE. Dai gjachetins zâi aes cjamesis neris / SLOVENIE. Un altri cambi intal guvier. Si dimet il ministri de culture / AUSTRIE. Sisteme sanitari dut di tornâ a viodi / PAGJINE 9 – Tui e Tuie a insegnin ai fruts lis buinis regulis dal vivi in comunitât / Capî la Europe, riflessions su Onde Furlane e ae Universitât di Udin / FONDAZIONE FRIULI. 600 mil euros par vecjos e disabii / PAGJINE 10 – MUSICHE. “Carnorum Regio”, des corâls ai cjamps di balon / I LIBRIS SIMPRI BOGNS. Lis contis sot spirt dal ostîr di Contecurte / NO PAR FURLAN, MA BOGNS. Michael Billig e la banalitât dai nazionalisims dominants / PAGJINE 11 – BASTIANCONTRARIE. STORIE FURLANE AL FEMININ. La colpe di Romilde, veretât o leiende? / ZÂL PAR FURLAN. 2. Delit in vie del Lavôr / PAGJINE 12 – IL FERÂL. Identitât furlane intun mont globalizât / NO SON PERAULIS PAR VECJOS. Body shaming / CE FÂ? Ae scuvierte di cjastelîrs e tumbaris //
*** I articui a son disponibii fracant sul titul. Buine leture.


text:
La parabule e somee contade par nô vuê. Come in passât, ancje cumò il plui debil, il plui piçul, il plui cence difesis nol ven calcolât de intelighenzia, dai grancj massepassûts culturâi, politics, economics… e ancje religjôs dal dì di vuê.
Tal contest dal nestri periodic o podìn meti ancje il furlan cu la sô lenghe, la sô culture, la sô identitât, che al ven calcolât pôc, par no dî nuie di chei che si viestin di pupure e di fîl di lin e nus cjalin dal alt in bas o nancje no nus cjalin. No si inacuarzin de nestre presince che no sin su la puarte a domandâ la caritât, ma ce che par dirit naturâl nus spiete. Salacor nus butin cualchi vuessut, sperant che no si lamentìn. Ma, stant ae parabule, la storie e pues dome condanâju.
Pre Roman Michelotti
La parabule dal siôr massepassût
Lc 16,19-31
19Al jere un om siôr, che al leve ator vistût di purpure e di fîl di lin, e al faseve festins in grant ogni dì. 20Un puar, che al veve non Lazar, si sentave su la sô puarte a cirî la caritât, dut fodrât di plaiis, 21seneôs di svuarbâ la fam cui vanzums che a colavin de taule dal siôr. Fintremai i cjans a vignivin a lecâi lis plaiis. 22Al capità che al murì il puar, e i agnui lu puartarin tal grim di Abram. Plui indenant, al murì ancje il siôr e lu meterin sot. 23Lât a finîle tai infars, framieç dai torments, al alçà i voi e al viodè di lontan Abram e Lazar che al jere cun lui. 24Alore al berlà: Pari Abram, ve dûl di me e mande Lazar a tocjâ ta la aghe la ponte dal dêt e a bagnâmi la lenghe, parcè che cheste flame mi tormente cence padin. 25Ma Abram i rispuindè: Fi, impensiti che inte tô vite tu âs vude la tô part di ben, cu la cuâl che Lazar al à dome penât. Cumò però lui al è consolât e invezit tu tu sês tormentât. 26In plui, fra nô e voaltris al è un grant abìs; se cualchidun di nô al ves chê di passâ li di voaltris nol pues fâlu, e cussì nancje nissun di voaltris nol pues vignî fin chi di nô. 27E chel altri i disè: Alore, pari, ti prei di mandâlu in cjase di gno pari. 28O ai cinc fradis e o volarès che ur cridàs di no vignî ancje lôr in chest lûc di torments. 29Abram i rispuindè: A àn Mosè e i Profetis: che ju scoltin! 30Chel altri i replicà: No, pari Abram; ma se cualchidun dai muarts al larà di lôr, a cambiaran vite. 31I disè Abram: Se no àn chê di scoltâ Mosè e i Profetis, no si lassaran convinci nancje se un al resussite dai muarts”.


text:
Dal rebetiko ae musiche des i’sulis. Kaixi e je la antighe barcje par pescjâ dai marinârs grêcs turcs e di cheste al cjape il non chest grup. L’ateniês, ma cipriote di origjin, Christos Petevis al à un stîl violinistic tant orientâl che al sta une vore ben cui pletris di Apostolis Kounis, che al ven de Tessalie. L’armonicist Kostas Mbartsokas al ven invezit de Grecie centrâl. Si è specializât dopo inte musiche cipriote. Un tercet di grande cualitât, che al regale esemplis di diviers stîi de musiche greghe moderne, cun influencis che a vegnin di variis direzions.
Formazion: Christos Petevis – violin; Apostolis Kounis – oud, ghitare, vôs; Kosta Mbartsokas – armoniche, vôs.
Viale Barbacane, 17 – 33097 Spilimbergo (Pn)
Tel. 0427 51230
email: info@folkest.com
P.I. 01419440936


text:
05 maggio 2007
Il Ministri Gentiloni a Susans
Mi plasarès propit di lâ a dîsi une robute intune orele, a proposit de cuestion dal contrat di Servizi e de tutele de lenghe furlane in RAI...
3 commenti:
- Christian Romanini ha detto...
-
Vuê o ai stât a Susans parcè che o volevi viodi Gentiloni, ma il ministri no si è presentât.
Però o ai rivât a fevelâ cul segretari gjenerâl dal ministeri des telecomunicazions e i ai dât une letare pal ministri.
- 5/5/07 14:20
- Christian Romanini ha detto...
-
La cunvigne e jere interessante ma mi à parût la solite vetrine par fevelâ a chei che a varessin di cognossi za i problemis: sindics, assessôrs, conseîrs, struturis e cuarps di emergjence...
Mi à semeât la passarele di Moretton.
Ogni tant al va ben celebrâsi, ma forsit e à vût plui utilitât la esercitazion di evacuazion tes scuelis: i fruts a misdì a àn sintût i segnâi di emergjence e a son jessûts di scuele come se al fos stât un taramot. Biel l'intervent des scuelis di Maian che a son stadis ospitis di Radio Uno e che o vin scoltât ancje in Cjistiel.
- 5/5/07 14:24
- MATTEO ha detto...
-
mandi! mi ha fatto tanto piacere il tuo commento! Grazie 1000, anzi, 100000000000!!! Mandi e buine zornade
- 5/5/07 14:31


text:
Avost – PRIME PAGJINE – L’EDITORIÂL. Politiche furlane, sot dal ombrenon si prepare l’estinzion / (L)INT AUTONOMISTE. “Io sono FVG”, provocazion antifurlane / PAGJINE 2 – L’osservatori astronomic pontât sul cîl di Zui / UNE FURLANE A ROME. Di Vile a Rome a pît / UN FURLAN A MILAN. Il Friûl viodût di Milan in cusine / PAGJINE 3 – Une tesi di lauree sul Ecomuseu che al cree comunitât / Rocui, un patrimoni furlan te memorie di Pre Checo / PAGJINE 4 – Cjarlins al scree l’Istât cu “La Patrie sot dal tei / Cemût che la tecnologjie e cambie il nestri mût di fâ e di pensâ / PAGJINE 5 – PATRIARCJIS FÛR DAL ORDENARI. LA STORIE – Une zornade cun Marquart intal Parlament de Patrie / PATRIARCJIS FÛR DAL ORDENARI. I PROTAGONISCJ – Il legjislatôr che al regalà ai furlans la lôr Costituzion / PAGJINE 6 – Un “Model Friûl” pe gnove scuele / PAGJINE 7 – Schiavi Fachin: prin di dut formìn i docents e valorizìn lis lenghis / La norme di atuazion di meti in vore / PAGJINE 8 – FRIÛL EUROPE. Elezions tal Ream di Spagne e tal Stâts francês, bogns risultâts di autonomiscj e indipendentiscj / AUSTRIE. Ancje lis lûs rossis a tornin a impiâsi dopo de cuarantene / SLOVENIE. Une fieste pai slovens di Triest, une strente di man tra Slovenie e Italie / PAGJINE 9 – Fûr i talians! / Zovins, informazion e politiche / FONDAZIONE FRIULI. Piçulis storiis di fantats ribei / PAGJINE 10 – MUSICHE. Elsa Martin e Stefano Battaglia: omaç a Pierluigi Cappello / Al è jessût il singul di Scuor “Fino al Sunshine” / Carniarmonie: un Istât di musiche inte purece de mont / PAGJINE 11 – LA TIERE E LA GREPIE. Caneva, “mestri” dal lat e de cooperazion / LIBRIS SIMPRI BOGNS. Fabian Ros, La invenzion dal Stât, Udin 2017 / IL FERÂL. Setime pontade. Autonomie come categorie spirituâl / IL STROLIC DI BETE. Avost, anìn in ufici … a Lignan / PAGJINE 12 – LA CUINTRISTORIE DE OCUPAZION VENEZIANE – CE CHE O VIN PIERDÛT. La “vuere juste” dai Venezians tal manuscrit segret di Voleson di Manià / LA CUINTRISTORIE DE OCUPAZION VENEZIANE. CE SUCEDEVIAL IN CHÊ VOLTE TAL MONT? Il destin de Bosgne, tiere di eresiis e di invasions che e somee al Friûl //
*** I articui a son disponibii fracant sul titul. Buine leture


text:
La trame di un zâl intrigôs che si davuelç te suaze
dal Concili di Cividât, dulà che si cirive di ricomponi
lis divisions di une Glesie slambrade dal schisme
Pentecostis dal 1409: la zornade di scree dal Concili ecumenic di Cividât si siere cu la dolce gubane. Nuie mancul che 72 a son stadis lis puartadis di chest gustâ di gale. Pape Grivôr XII, che al à inmaneât chest concili e che al è usât a chês sbultricadis, al à preseât une vore chê buine torte rodolade a cai. Di dut chel ben di Diu, i à plasude ancje la trute delicade dal Nadison e la la spongje slave. Al à te tace Ramandul di Torlan, deliziôs, ma al à cerçât ancje la Ribuele di Rosacis, il Refosc di Albane e il Cividin. Dongje il gustâ, processions, musiche, bandieris, ligrie. Une fiestone!
Ma Grivôr nol è content. Al concili a son vignûts masse pôcs vescui e l’avignî al è ingredeât. Pape Grivôr al sa che in chel moment a son trê papis e non si sa ben cui che al è il pape vêr, cui l’antipape e cui l’antipape dal antipape: e ducj i trê a pretindin di jessi chel uficiâl. I cristians si son dividûts za di 30 agns, cuant che i gardenâi a àn elet doi papis: un a Avignon e un a Rome. Cumò in France al è pape Benedet XIII e a Rome lui, Grivôr XII. Ma chest an, par sierâ la cuistion vergognose, i gardenâi si son cjatâts in concili a Pise. E, magari cussì no, a àn nomenât un tierç pape, Alessandri V, imberdeant ancjemò di plui l’afâr. Lui al à clamât dongje i vescui in concili a Cividât propit par meti adun la Glesie slambrade di chel schisme, e la prime session des voris le à za convocade pe fieste dal Corpus Domini ma si è za inacuart che il so progjet al è partît cul pît ledrôs.
Cualchi setemane dopo, ai 8 di Setembar sot sere, Pape Grivôr, sentât suntune bancjute cun intor lis viestis dal so segretari, al pense cidin: la curint svelte e frescje dal Var e il sbordon dal barcjarûl a sburtin la patane a ponte cuadre fin dentri tal Tiliment. Lui nol rive a vê pâs: “O ai salve la vite parcè che o ai fat vistî di pape il gno confessôr: lu àn pestât a sanc e butât tal flum. Saraial inneât? Mi soi salvât travistît, cun cuatri gardenâi, des sgrifis dai Savorgnans saltant sù su cheste batele che mi spietave a Belgrât, ma o ai pierdût dut: fats presonîrs chei altris vescui, robade dute la mê robe, la arzentarie, almancul 60 mil ducâts di valôr. O ai cirût di meti dongje la Glesie dividude e di restâ pape, ancje par protezi chei de mê famee, e o ai falât ben e no mâl. I parincj mi àn ruvinât. No vevi di nomenâ gardenâi i doi nevôts! No vevi di jemplâ di parincj dutis lis incarghis de glesie là che si messedin bêçs! No vevi di butâ jù di patriarcje di Aquilee Antoni Panciera, furlan sclet, par meti tal so puest il gno Antoni Da Ponte! Panciera nol à molade la sente; Udin, i Savorgnans e scuasit dut il Friûl a son restâts cun lui, e cumò me à tornade e mi à dât pan e salam! E dopo, o ai falât a acetâ la disponibilitât di Cividât a tignî il concili. O vevi di capî che al jere dome par jessi contrari di Udin, e che nancje i conts di Gurize a saressin rivâts a garantî la sigurece cuintri dal patriarcje e de plui part dai furlans. Vuê le ai mocade dome parcè che o soi scjampât di scuindon prime dal cricâ dal dì”.
Intant di chel batibui di pinsîrs, la patane e rive ae glesie di Sante Marie di Bevaçane, su la rive dal flum. Dopo, cuntune batele maranese, il pape al va sù pal canâl fin dongje Maran, dulà che lu spietin dôs galeris mandadis di pueste di Ladislau re di Napoli, unic ancjemò fedêl a Grivôr, e al cjape il mâr.
Se te patane sul Tiliment il pinsîr di Grivôr al jere salvâ la scusse, cumò, al sigûr tal mieç dal mâr, al podeve rifleti cun calme su chê esperience furlane. Se al tornave cul pinsîr ai intervents dal clericât aquileiês, di ducj e vignive fûr salde une musiche di fonts. Lis peraulis di riferiment a jerin: Jone, Alessandrie, Cromazi, Rufin, il “Credo” diferent, i Trê Cjapitui, la liturgjie patriarchine diferente di chê romane… “Ogni ocasion e jere buine – al sbroche il pape – par marcâ che la Glesie di Aquilee e jere stade o contrarie o diferente di chê di Rome. E no son dome teoriis di bonsignôrs studiâts ma ancje tal popul si nase chê musiche: sedi cun chel lengaç che nol è ni latin, ni sclâf, ni todesc, sedi cun chel scampanotâ a fieste ogni sabide sere, e dutis chês usancis stranis”. La sô cruzie e je che lui, venezian, al à studiât i paris di Aquilee ma no si è inacuart de braùre dai furlans di jessi diferents. E il simbul che al impersone chescj sintiments al è juste apont il patriarcje, chel che propite lui al à butât jù. Ce capele!”
In chel, Modesto “anguèla” al pee la barcje dongje de puarte di Maran e al tache a berlâ ai pescjadôrs che a comedin lis rêts: “Scoltème, ancùo go portò el PAPA su la me batela! Propio el PAPA!”. E chei: “E ti te gà bevuo duto el vin de messa, vero?” ❚